text:
Starvsvenjingin í 9.flokki er ein spennandi og avbjóðandi tíð. Hetta er fyri fleiri fyrsta møtið við arbeiðsmarknaðin og ein mynd av, hvat vaksnamannalívið hevur at bjóða. Tey flestu hava eitt fyrsta ynski, tá tey skulu velja sær pláss til starvsvenjing, men ikki øll sleppa har tey helst kundu hugsað sær.
16 ára gamla Vár Elisabeth Olsen býr í Runavík. Í summar verður hon liðug við fólkaskúlan, og eftir summarferiuna skal hon til Kina sum skiftisnæmingur. Hon valdi Kina, tí hon vil sleppa onkrastaðni sum er so ørvísi sum gjørligt, frá tí hon kennir her.
Hon sigur, at tað sjálvdan hendur nakað í Runavík. Um nakað skal henda, so má man finna uppá tað sjálvur.
Fyri nøkrum mánaðum síðani skuldi flokkurin hjá Vár í starvsvenjing. Hon ynskti at sleppa í Zoologiska havan. Hon hevði longu keypt bilettir niður, tá hon fekk at vita at hon ikki var sloppin inn. Ístaðin fekk hon pláss á einum djórasjúkrahúsi men bert í eina viku.
Vár búði hjá gubba sínum og damuni. Daman hjá gubbanum arbeiddi á hospice. Heldur enn at halda frí aðru vikuna, fór Vár til arbeiðis við henni.
Eitt hospice er eitt stað fyri fólk, sum eru deyða sjúk. Eitt stað tey kunnu vera seinastu tíðina, áðrenn tey doyggja. Tað er ymiskt, hvønn tørv tey sjúku hava, men tey verða røktaði og fáa umsorgan og stuðul frá starvsfólkunum. Endamálið er ikki at betra um alvarsomu støðuna, men at gera síðstu tíðina hjá teimum so góða sum gjørligt.
Vit hava ongantíð havt eitt hospice í Føroyum, so tað er ikki so undarligt, um man ikki veit, hvat tað er.
Staðið Vár var, var í einum stórum bygningi. Har vóru tvær deildir. Ein til tey eldru fólkini yvir 60 ár, hin til yngri fólk, har tað serliga vóru nógv heiladeyð. Búðfólkini høvdu øll eina lítla íbúð. Eitt kamar, eitt ves og eina stovu, líka sum at tey búðu sjálvi.
Tey fingu fysioterapi fyri at byggja vøddarnar, og eisini vóru ymisk felagsítriv sum t.d lesibólkur og felagssangur.
Vár eygleiddi fyri tað mesta, men slapp eisini at hjálpa til. Hon var við sjúkrasystrunum, arbeiddi í køkinum, og hjálpti fysioterapeutinum. Av hesum dámdi henni best fysioterapiina.
Fyrsta uppgávan sum Vár var við til var at skifta sárbandagur. Hon helt at tað fór at vera sovorin pinkalítil skursl, men tað vísti seg at vera nógv ógvusligari. Nógvir av sjúklingunum vóru sera illa fyri, og høvdu ræðuliga pínu og ógvuslig sár og kroppsligar skaðar. Onnur vóru ógvusliga heilaskødd. Millum hesi var ein 28 ára gomul kvinna, sum hevði verið í einari ferðsluvanlukku. Hon gjørdi stórt inntrykk á Vár.
Á vesinum hjá starvsfólkinum hekk ein mynd. Har stóð:
„Minnist til at okkara arbeiði ikki bert er at at skifta bandagur, men eisini at syrgja fyri at okkara sjúklingar hava eitt smíl á varrunum.“.
Vár greiðir frá, hvussu yvirraskað hon bleiv av, at tað ikki var meira syrgiligt í einum staði sum fólk koma at doyggja.
Vár sigur, at hon í byrjanin var eitt sindur nervøs. Nervøsiteturin hvarv tó skjótt, og eftirhondini var hon ikki bangin fyri at tosa við búðfólkini. Um hon ikki var sett til eina uppgávu, so setti hon seg inn í felagsstovuna at vita, hvat tey gjørdu. Har var eitt klaver, og viðhvørt sat hon og spældi uppá tað.
Vár heldur at tað er spell at vit ikki hava eitt hospice í Føroyum.


c: text/html

text:
Katrin á Borg Johannesen hevur lisið og búð í Noreg í fleiri ár og heldur røðina avgjørt vera áhugaverda. Føroyska Katrin arbeiðir við síðunar av masterlestrinum í tónleikavísindum sum lærari í sangi og tónleiki fyri millum annað børn og ung. Hon brúkar millum annað røðina til at síggja, hvussu hon kann møta ungdóminum í arbeiðnum.
Ikki øll hava sæð Skam
Katrin greiðir tó frá, at tað ikki eru øll í Noreg, sum hava sæð Skam, hóast røðin avgjørt er vælumtókt, og hon sjálv hevur sæð tað mesta.
- Nei, tað eru ikki øll, sum hava sæð røðina. Tað er sjálvandi mest málbólkurin, sum eru tey, ið eru javngomul við Nooru, Isak, Evu og hini úr røðini og ganga á miðnámi, sum hava sæð Skam. Men tað er ikki at undirmeta, tí tað er ein stórur bólkur, men eg eri eitt sindur eldri og havi smábørn. Tó vóru eina tíð nógvar yvirskriftir á norskum miðlum so sum, at “Nú eru tað bert kvinnur, sum eru 40+, ið hyggja at Skam.” Tær hava nokk verið forvitnar, hvørjum tað er, børnini hyggja at, heldur Katrin, ið sjálv heldur, at hetta kanska kann gera hana klára til um nøkur ár at vera mamma at tannáringum.
Fyri fleiri aldursbólkar
Hóast ikki øll í øllum aldursbólkum í Noreg, sambært Katrini, hava sæð røðina, so halda onnur, at røðin als ikki bert er fyri tannáringar. Norski journalisturin Morten Hegseth sigur í grein á vg.no, at “Tá seinasta brotið og seinasti parturin av Skam eru send í vár, fer tað at kennast so tómt, sum vit ongantíð hava sæð maka til í sjónvarpssamanhangi.” Eva Eistrup á information.dk heldur eisini, at “Av tí, at Skam ikki roynir at tekkjast so mongum ymiskum málbólkum, sum vit eru von við frá amerikonskum ungdómsrøðum, so rakar hon paradoksalt nokk breiðari.”
Ikki gerandissamrøðuevni
Hóast Skam ikki hevur verið gerandis samrøðuevni, har Katrin vanliga kemur, so eru tað ávís evni, ið hava fangað, heldur hon.
- Onkra hendinga ferð hava fólk tosað um Skam, har eg vanliga komi, men tað er longu so langt síðani. Tað var nokk mest, tá onnur sesong um Nooru og William gekk fyri einum ári síðani, at fólk tosaðu um røðina og tey seriøsu evnini, ið hon tekur upp, greiðir Katrin frá og nevnir etingarólag, sálarliga heilsu, trýst og neyðtøku sum dømir.
Evnini tað týdningarmesta
Hon heldur fram við at siga, at tað týdningarmesta við røðini er, at tað ikki longur er líka ringt at taka evni sum neyðtøku og blóðskemd upp. Her vísir hon á, at dagbladet.no so seint sum í gjár hevði grein um svenska gentu, sum við at hyggja at Skam fann dirvið at siga frá, at pápin hevði gjørt seg inn á hana. Pápin er nú ákærdur fyri grova neyðtøku av barni.
Sambært dagbladet.no rósar norskt politi eisini røðini fyri at vera opin um slík evni. Ein talskvinna fyri neyðtøkudeildina sigur við dagbladet.no, at tey vita, at røðin røkkur út til nógv ung, ið eisini eru í tí aldursbólkinum, har flest ballneyðtøkur verða framdar. Hon heldur fram, at tað er gott, at røðin er við til at fáa ung at skilja, at tey mugu siga frá, um tey uppliva sovorðið, sum tá beiggi sjeikin hjá Nooru skal hava neyðtikið hana í einum balli. Jú skjótari, jú betur, sigur talskvinnan og leggur aftrat, at tað er uttan mun til, um tey ætla at melda tað ella ikki.
Reyða varrastiftin
Harumframt hevur Skam sambært Katrini eisini havt ávirkan á norska mótan. Hon heldur næstan, at genturnar smyrja sær minni nú, hóast eyðkenda reyða varrastiftin hjá Nooru er vælumtókt. Hon greiðir eisini frá, at handlarnir í Noreg eru fullir av klæðum, sum minna um tey hjá Nooru. Tó er hon ikki vís í, hvat kom fyrst – hønan ella eggið – tí klæðini minna eisini um tey, hon sjálv minnist frá 80'unum, hóast hon var lítil tá.
- Eg hevði ein sangnæming fyri einum tveimum vikum síðani, sum gongur á miðnámi. Vanliga hevur hon havt langt hár, sum eisini leingi hevur verið modernað, men knappliga var alt klipt av, og hárið líktist nógv tí hjá Nooru. Sjálv havi eg ikki klipt mær, men eg havi kanska funnið dirvið til at nýta varrastiftina oftari, hóast tað kanska mest er við íblástri frá 50'unum, sigur Katrin.
Heimspremiera í Havn
Um tær eisini dámar væl Skam, bjóðar Röddin øllum føroyskum Skam fjepparum til heimspremieru av fjórðu sesongini av røðini. NRK hevur sum nakað heilt serligt givið Röddini loyvi at vísa fyrsta partin á stórskíggja í Perluni í Havn fríggjakvøldið 14. apríl 2017 kl. 19.00. Tiltakið er ókeypis, og Glitnir syrgir fyri tí váta, meðan Hjørdis Kiara frá RöddinLive diskar popp, hiphop og elektrotónleik, sum vit kenna frá Skam. Les meira við at leita eftir “SKAM 4 :: heimspremiera” á Facebook.

robotstxt: allowed

filter: keep


text:
Kristian Martin Eliasen er av gamlari leirvíksætt og er føddur á Toftanesi í Leirvík í 1947. Hann hevur djúptøknan áhuga í bygdar- og ættarsøguni og í bygdarfólkinum. Hann hevur verið virkin ættargranskari í mong ár og hevur eisini lært frá sær. Kristian Martin er har afturat ein av undangongumonnunum í Eysturoyar Gongufelag og kennir sostatt føroyska landslagið gjølla.
Steffen Stummann Hansen er føddur í Keypmannahavn í 1955 og varð mag. art. í forsøguligari fornfrøði við Lærda Háskúlan í Keypmannahavn í 1982. Hann hevur tey seinastu 30 árini staðið fyri fornfrøðiligum verkætlanum um víkingatíð og miðøld í øllum norðurdatlantsøkinum. Hann hevur skrivað einar tíggju bøkur og fleiri enn hálvtannaðhundrað vísindaligar og populervísindaligar greinar. Síðan 2003 hevur hann verið búsitandi í Leirvík.


text:
Posts in category Óbólka
Tórshavn Swim Club is seeking a Head Coach
Tórshavn Swim Club is seeking a Head Coach Download PDF Tórshavn Swim Club is seeking a Head Coach, who will coach the competitive teams and supervise the club in whole ensuring that the coaching of all teams is consistent and applies to the overall philosophy of the club. Tórshavn is the capital of the […]
Tilmelding svimjiárið 2018/19 er nú opin
— Tilmeldað verður við at trýsta á link í høgru síðu — Svimjiundirvísingin er skipað eftir støði og aldur, og tit verða biðjin um at lesa vegleiðingina væl, áðrenn tit melda til, so tit tryggja tykkum, at barnið ikki noyðist at flyta lið, tá vit eru komin í gongd. Hetta kann vera ein keðilig uppliving […]
HS Stevna ★ 01. – 02. september 2018
Alexander Popov session
Myndir frá Ólavssøkusvimjingini 2018
Ólavsøkusvimjing 28. juli 2018 aftaná kappróður...
HETTA ER EITT OPIÐ TILTAK – ØLL ERU VÆLKOMIN !!! //Tilmelding o.a. Tilmelding til svimjingina á ólavsøku fer fram í seinasta lagi 25. juli við at flyta kr. 200,- á kontu hjá Havnar Svimjifelag 9181-185.110.3. Viðmerk NAVN á svimjara og FØÐIÁR. Vit skulu brúka føðiárið til at bólkabýta úrslitið. //Kunningarfundur um trygd vm. og atgongumerki […]
Úrslit frá HS UNG 28. apríl 2018
Aðalfundur 18. apríl 2018 kl. 19.00
Árligi aðalfundurin hjá Havnar Svimjifelag verður mikukvøldið 18. apríl 2018 kl. 19.00 í kantinuni í Svimjihøllini í Gundadali. Skrá sambært viðtøkunum: – Val av fundarstjóra – Frásøgn nevndarinnar frá virki felagsins í farna ári – Framløga av grannskoðaðum roknskapi og fíggjarstøða til góðkenningar – Ásetan av limagjaldi fyri komandi ár – Val av nevndarlimum – Val av grannskoðara – Innkomin mál – Ymiskt […]
Langhylurin í Havn útsettur til 2021
Mikudagin 7. februar hevði Tórshavnar Kommuna boðið Havnar Svimjifelagi og Svimjisambandi Føroya til kunningarfund um langhylin, ið eftir ætlan skal byggjast í Havn. Annika Olsen, borgarstjóri, Gunvør Balle, varaborgarstjóri, og Sigurð Ó. Vang, leiðari á mentamáladeildini, umboðaðu kommununa. Á fundinum varð kunngjørt, at projekteringin av arkitektauppskotinum hjá SNA Arkitektum, ið varð kosið vinnari í december […]


text:
Tunlar
Í Føroyum eru samanlagt 19 tunlar. Tunlarnir eru sonevndir ”low-cost” tunlar, sum vit eisini kenna frá Noregi og Íslandi. Teir eru munandi bíligari, enn tunlar í øðrum londum, har teir ofta eru klæddir innan við betongi og flísum.
Landsverk viðlíkaheldur allar tunlar og stendur fyri byggingini av nýggjum tunlum. Undirsjóvartunlarnir eru undantiknir. Landsverk skal hinvegin góðkenna og hava eftirlit við undirsjóvartunlunum. Sí kortið niðanfyri og yvirlitið yvir tunlar í Føroyum longri niðri á síðuni.


text:
Tað verður Elinborg Thomasen, sum er kona fyrrverandi festaran og mamma núverandi festara til lendið inni í Dølum, har tunnilsmunnin verður, ið fer at lata seinasta skotið av fyri Viðareiðistunlinum.
Arbeiðið við nýggju viðareiðisfarleiðini hevur gingið bæði skjótt og væl, hóast onkrir byrjanartrupulleikar við nógvum leysum tilfari vóru hvannasundsmegin, har spakin varð settur í fyri tunlinum 23. juni í fjør.
Undir almenna hátiðarhaldinum fer stjórin á Landsverki, Ewald Kjølbro, at umrøða gongdina í arbeiðinum við nýggju viðareiðisfarleiðini, eins og Jørgen Niclasen, landsstýrismaður, ið varðar av økinum, fær orðið, áðrenn seinasta skotið verður latið av. Eisini fer forkvinnan í Løgtingsins rættarnevnd, Elsebeth Mercedis Gunnleygsdóttur, at siga nøkur orð um týdningin av nýggju viðareiðisfarleiðini.
Eftir hæddarpunktið við skotinum, bjóðar Viðareiðis kommuna øllum til kaffi á Hotel Norð, har eisini onnur við tilknýti til verkætlanina hava møguleika fyri at fáa orðið.
Stjórin á Landsverki fegnast sjálvandi um, at arbeitt hevur verið so skjótt og effektivt, at upprunaliga tíðarætlanin er væl og virðiliga yvirhálað.
Landsverk er byggiharri á verkætlanini, meðan LBF, Samtakið Articon/LNS og Spenn ávikavist eru høvuðsráðgevar, høvuðsarbeiðstakarar og fakeftirlit.
Viðareiðistunnilin er 1.939 metrar langur og tilkoyringarvegirnir eru tilsamans umleið 3.700 metrar.


text:
Meðan tað almenna sløkkkir ljós í tunlunum, so vera undirsjóvartunlarnir javan dagførdir – tað næsta verður at skifta ljósini í Vágatunlinum í vetur fyru einar seks milliónir krónur
- Okkara undirsjóvartunlar liva ikki upp til norsku krøvini sum verða sett, tá bygt verður ídag. Millum annað skulu allir tunlar við einum halli omanfyri fimm prosent hava tríggjar breytir, men tað er eitt vónleyst krav at liva upp til hjá okkum. Men vit brúka norsku ásetingarnar sum eina vegleiðing og fylgja tí, sum ber til.
Tað sigur Uni Danielsen, sum er stjóri í tunnilsfelagnum, ið umsitur teir báðar undirsjóvartunlarnar, sum vórðu tiknir í nýtslu ávíkavist í 2002 og 2006.
Kjak hevur tikið seg upp, eftir at Dimmalætting í farnu viku kundi avdúka, at eingin føroyskur tunnil livir upp til norksu ásetingarnar um trygd, hóast teir gjørdu tað um tað mundið teir vóru bygdir. Støðan er so mikið ring, at teir í dag ikki longur liva upp til krøvini tá teir vórðu bygdir, tí millum annað eru ljósini í innkoyringini sløkt fyri at spara pening. Hetta er eitt rættiliga álvarslig sparing, um hugt verður eftur trygdini. Vandin er at bilførarar blindast eina løtu tá teir koma inn ella júst sum teir skulu út, og tað kann elva til vanlukkur.
Støðan er eisini so mikið ring og ljósini so avoldaði, at tað ikki fáast nýggjar perur ella ljósarmatur, sum tískil mugu takast úr øðrum tunlum, sum hava sama útbúnað. Millum annað eru ljós flutt úr Gásadalstunlinum í Kollfjarðatunnilin, tí einki fanst á marknaðinum.
Lesið meira HER


text:
Supersprintarnir østu hylin upp í 50 frí í áðni. Heðin L. Olsen úr Ægir svam 24.18 í 1. riðli. Ein góð tíð, persónligt met og triðskjótasta tíð svomin av einum føroyingi, men ikki nýtt føroyskt met. Føroyskt met og juniormet í 50 frí er 23.90, sum Magnus Jákupsson úr HS setti í EJM 2011. Við somu stevnu svam Heðin 24.73. Heðin kann nú kalla seg fyri næstskjótasti føroyingur í 50 frí á langbana.
Her er video av teimum 50 hjá Heðini, orsaka at tað rystist so ógvusliga áðrenn scoreboard sæst, ringt at fáa pláss fyri monofótinum millum fraklendingar 🙂


text:
Marin Eidesgaard
25.07.2014 - 03:32
Mentan > List > Bókmentir
Universal Pictures hevur nú avdúkað eitt petti av væl seljandi bókini "Fifty Shades of Grey". Tað gjørdist greitt í fjør, at bókin fór at verða filmatiserað.
Fifty Shades of Grey er fyrsta bókin í víðakendu triologiini hjá bretsku E. L. James - hinar báðar eita "Fifty Shades Darker" og "Fifty Shades Freed".
Bókin, sum hevur selt yvir 100 mió. eintøk, hevur tikið lesararnar á bóli.
Jamie Dornan og Dakota Johnson hava høvuðsleiklutirnir í filminum, sum Christian Grey og Anastacia Steel.
Filmurin hevur frumsýning á Valentinsdegi, hin 14. februar 2015.
Síggj trailaran niðanfyri.


text:
Søkt verður við hesum eftir einum fólki til reinsitænastuna hjá IRF at byrja skjótast gjørligt.
Reinsitænastan hjá IRF hevur m.a. hesar uppgávur:
- tøma uppsamlingsbrunnar
- opa kloakkir
- heinta spillolju
- reinsa tangar og kjølar
- aðrar líknandi uppgávur
Krøv til umsøkjaran:
– Stóra koyrikortið og royndir við at koyra lastbil
– Skal kunna arbeiða sjálvstøðugt
Galdandi sáttmáli:
Lønarsáttmáli fyri fastlønt millum Føroya Arbeiðarafelag og Føroya Arbeiðsgevarafelag.
Skrivlig umsókn kann sendast til irf@irf.fo og skal vera okkum í hendi í seinasta lagið týsdagin 18. september 2018.
Nærri fæst at vita um starvið við at ringja til IRF tlf. 41 42 43, Adelbert Ellingsgaard.
Vit bjóða
Tú verður partur av stórari fyritøku, sum hevur víttfevnandi virksemi kring allar Føroyar. Starvsfólkahópurin hjá okkum telur áleið 100 starvsfólk og millum hesi teljast mong, ið hava verið hjá felagnum í nógv ár. Vit eru errin av okkara starvsfólkum, sum lyfta eina uppgávu av stórum samfelagsligum týdningi. Hvar hevði alivinnan og ferðavinnan verið, um alt burturkastið enn fór fyri bakka?
Um IRF
Vit hava sett eina grøna kós fyri felagsskapin. Ístaðin fyri at brenna virðismikið tilfeingið, sum møguliga kundi verið endurnýtt, ynskja vit at spæla ein týðandi leiklut í arbeiðinum móti einum grønari búskapi, har alsamt minni verður brent og alsamt meira verður endurnýtt, umhvørvinum og okkum øllum at frama. Við útgangsstøði í hesum er visjón felagsins at gera Føroyar grønar.
Víttfevnandi virksemi okkara er vorðið savnað undir einum hugtaki, ið nú stendur sum missión felagsins, og sum lýsir dagliga virksemi hjá IRF: Vit halda Føroyar reinar. Við at burturbeina alt tað, sum annars kundi dálkað Føroyar, halda vit Føroyar reinar. Hesa missión kunnu øll starvsfólkini hjá IRF savnast um og vera errin av.


text:
Sunda sókn 50 ár
Lag: Sæt dig ned i en vejgrøft.
1. Undir fjøllum og tindum við grasi og svað
liggur Sunda kommuna við húsum á rað.
Tríggjar bygdir í samstarvi mynda títt navn -
virka sáttliga saman til framburðs og gavn.
2. Gakk ein túr gjøgnum hagan, tá Stórá er møk.
Set teg niður og lurta við tuttlandi løk,
lat hann siga tær søgur um heyst og um vár -
tað kann henda, hann grøða kann nívandi sár.
3. Mangan heystveður leikar um heiðar og fjøll,
útsynningur um brúgvajørn kvøður so hvølt.
Upp um Hamarin áirnar goysa sín løg -
nøtra hara í haga og seyður í bø.
4. Kaldar dagar á vetri, tá fjøll eru hvít,
Sundið liggur í silvitni - boðar tær hvíld -
og tá sólin um miðdagin kemur sær fram,
leika litir í Sundi og skuggar um Barm.
5. Brátt er várið í hondum og ljósið er bjart.
Aftur tjaldur í Móstøðu, hvítt, reytt og svart,
og við Kjøthólm eg síggi ein bát fáa seið,
og á Oyri nú liggur eitt stórt skip við kei.
6. Summardagur og sólin blítt stavar á Sund,
fólk í hoyna sær neyvan nú unna ein blund,
meðan onnur við tráðu í fjøruni stá,
bíða tolin, men vóna at skjótt bítir á.
7. Sólin lækkar á himni - og tað stillir av -
roðar tindar og skýggj, áðrenn hon fer í kav,
gyllir Brúnna um Streymin og tornhøga spír.
Gleðir meg, gleðir teg, gleðir hvørt barn her býr.
©if1994


text:
Tíðindi
-
07-10-2018
Nýtt tiltak ístaðin fyri missiónsvikuGjøgnum tey seinastu mongu árini hevur missiónsvika verið ein afturvendandi táttur í Meinigheitshúsinum í Havn. Soleiðis hevur tað verið og er tað eisini kring landið, hjá flestu missión- og meinig...
-
23-09-2018
Viggo Johannesen nýggjur í leiðsluniViggo Johannesen er valdur sum nýggjur stýrislimur í Meinigheitshúsinum í Havn. Viggo er ættaður úr Sandavági, men er búsitandi í Hoyvík. Viggo er giftur við Mariu Johannesen. Viggo hevur verið p...
-
23-09-2018
Djóradagur er sunnudagin 23 sept. kl. 14.00Hey tit :D Hetta verður spennandi..... :)
-
19-09-2018
“Lívgað sjófólk í eina øld”Í ár hevur Føroyska Sjómansmissiónin 100 ár á baki, og í hesum sambandi hevur Frants Jensen, journalistur, Fuglafjørður, skrivað sera forvitnisliga bók. Bókin gevur lesaranum eitt søguligt yvirlit...
-
12-09-2018
Ungdómurin nýggjan formannStýrið hevur kallað og sett Elsu Mariu Dam til nýggjan formann í ungdómsnevndini í Meinigheitshúsinum í Havn. Elsa Maria hevur verið í nevndini í eina tíð, men tekur nú við sum formaður. Í hesum ...
-
11-09-2018
Lilly Eliassen nýggjur nevndarformaður í sunnudagsskúlanumStýrið í Meinigheitshúsinum hevur sett Lilly Eliassen sum nýggjan formann í nevndini fyri sunnudagsskúlan. Út yvir Lilly, eru Maria Garðsá og Malan Ragnarsdóttur í nevndini. Vit ynskja Lilly Guds...
-
19-08-2018
Sunnudagsskúlin byrjar aftur :)Hey tit :D Sunnudagsskúlin byrjar aftur sunnudagin 19. aug. kl. 14.00 :)
-
04-08-2018
9. Missiónsferðin hjá HeimamissióniniFøroyska Sjómansmissiónin: Í gjáramorgunin fór Grønlandstoymið hjá Heimamissiónini við flúgvara til Íslands og so víðari til Nuuk. Ferðin gekk væl, og veðrið var gott bæði í Reykjavík og í Nuuk.H...
-
12-07-2018
Nýggjur aðalskrivari hjá HeimamissiónuniHálvan august tekur Andrias Magnussen í Saltnesi við sum aðalskrivari eftir Øssur Kjølbro, sum tá fer í annað starv í Heimamissiónini. Í arbeiðsfrágreiðing síni á ársmøtinum í vár, boðaði Øssur...
-
26-06-2018
Summari 2018Skráin í summar Nú stendur feria fyri durum hjá teimun flestu og ætlanir eru lagdar fyri summarið. Tey flestu tiltøkini í Meinigheitshúsinum fara eisini í summarsteðg. Sunnudagsskúlin, samtalumø...
-
14-06-2018
Sunnudagsskúlin er farin í summarfríSunnudagsskúlin er farin í summarfrí :) Sunnudagsskúlin byrjar aftur sunnudagin 19. August kl 14.00 ;)
-
27-03-2018
Spennandi PáskamøtirUm páskirnar verda páskamøtir í Meinigheitshúsinum í Havn. Byrjað verður langa fríggjadag og hildið verður fram páskadagarnar. Skráin er hendan: Langa fríggjadag 30. mars talar Heri Trónd...
-
27-02-2018
Mars faldarin er nú tøkurFaldarin fyri Mars 2018 er nú tøkur við at trýsta HER
-
01-02-2018
Faldarin fyri februar 2018 er nú tøkurFaldari fyri Februar 2018 fast við at trýsta HER
-
10-01-2018
Missiónsviku faldarin 2018Missiónsvikufaldarin er nú tøkur og fæst við at trýsta HER
-
08-01-2018
Missiónsvika 2018Missiónsvikan 2018 byrjar sunnukvøldið 21. januar og heldur áfram øll kvøldini til 28. januar. Skráin verður lýst fyrsta dagin. Vit gleða okkum til Missiónsvikuna og at verða saman um Guds ríka ...
-
05-01-2018
Heimsbønarvika 2018Í sambandi við heimsbønarvikuna, byrja vit árið 7. januar við einum bønarmøti har tað verður skipað fyri bønargongu. Síðan halda vit fram við bøn í vikuskiftinum 12. – 14. januar. Hesar dagarnar...
-
01-01-2018
Gott NýggjárMeinigheitshúsið ynskir øllum Eitt gott Nýggjár og Guds ríku signing í 2018 Gleðið tykkum í Harranum altíð! Eg sigi uppaftur: Gleðið tykkum! Spaklyndi tykkara verði øllum menniskjum kunnigt! Har...
-
31-12-2017
Faldarin januar 2018Faldari fyri Januar er nú tøkur o fast við at trýsta HER
-
24-12-2017
Gleðilig jólMeinigheitshúsið ynskir øllum eini góð og gleðilig jól og Guds ríku signing í nýggja árinum, við hjartans tøkk fyri brátt farna árið. Heilsan við Luk. 2, 1-20 Men tað hendi í teimum døgum, at t...
-
01-12-2017
Faldarin desember 2017Faldari fyri Desember 2017 fast her
-
01-11-2017
Bíbliufelagið: Søgulig útgáva á føroyskum!31. oktober 2017 – sjálvan 500 ára dagin fyri trúbótina – fáa føroyingar fyri fyrstu ferð eitt Nýggja Testamenti á gerandismáli, kallað “Nýggi Sáttmálin”. Útgávan er serliga ætlað ungum og teimum...
-
31-10-2017
Martin Luther SkjaldarmerkiðSkjaldarmerkið hjá Martini Luther var ein svartur krossur í einum reyðum hjarta, sum var lagt í eina hvíta rósu á einari bláari bakgrund. Luther sjálvur týddi skjaldrarmerkið soleiðis: "Tað fyrs...
-
28-10-2017
November 2017 faldarinFaldarin fyri November 2017 er nú tøkur HER
-
27-10-2017
Kirkjuráðsvalið 7. november 2017Nú allir valevnislistar til kirkjuráðsvalið tann 7. novembur eru innkomnir, kann staðfestast, at tilsamans 228 hava stillað upp í teim 22 kirkjusóknunum, har val verður. 117 kvinnur og 111 menn. ...
-
22-10-2017
Tað verður eingin sunnudagsskúli sunnudagin 22. OktoberSunnudagin 22. oktober verður eingin sunnudagsskúli víst verður til Simbahitt í Bylgjuni í Runavík. Kórini frá Barnasangfagnaðinum syngja Rósa Danielsen hevur dukkuleik. Okkurt leskiligt verður...
-
19-10-2017
Jólapakkar til sjófólkiðTey fyrstu skipini, sum verða burtur á jólum, fara heilt skjótt, og skulu hava jólapakkarnar umborð, áðrenn tey fara. Tí hevði tað verið gott at fingið nakrar jólapakkar longu nú, sigur Torleif J...
-
15-10-2017
Video heilsan av Logos Hope
-
14-10-2017
Tørvur á fólki við útbúgving til Logos hopeTørvur á fólki við útbúgving til Logos Hope Her sæst eitt yvirlit yvir, hvørjum fólkið tørvur er á umborð á Logos Hope í januar 2018. Ynskiligt er at ein kemu...
-
09-10-2017
Tíðindir frá Christmas Child FøroyarSo fara vit aftur at finna skógveskjurnar fram fyri 2017 tiltakið. Kæru Christmas Child stuðlar og kontaktpersónar! Nú verður tað skjótt, at vit skulu finna skógveskjurnar fr...
-
02-10-2017
Stórmøtini 2017Stórmøtini "#Gleðiboðini 2017" verða í Løkshøll í Runavík í døgunum 20.-22. oktober. Skráðin fast HER
-
01-10-2017
Faldarin fyri Oktober 2017Faldarin fyri oktober er nú tøkur og fast við at trýsta á HER.
-
01-09-2017
Faldarin September 2017 er nú tøkurFaldarin fyri September er nú tøkur her
-
20-08-2017
Sunnudagsskúlin byrjar nú afturSunnudagsskúlin byrjar nú aftur, og vit gleða okkum at síggja tykkum øll aftur sunnudagin kl. 14.00. Eisini hevði tað glett okkum nógv, um fleiri nýggj andlit vóru at síggja. Tann størsta gáva...
-
07-08-2017
Bíbliuskeið verður í Nesvík 24. - 27. augustBíbliuskeið verður í Nesvík í døgunum 24.- 27. August Árliga bíbliuskeiðið hjá Heimamissiónini verður í Nesvík frá 24. til 27. august.Í ár verður tað Hans Ole Bækgaard, prestur og formaður í Ind...
-
05-08-2017
Tíðindaskriv frá Eliaskirkjuni05.08.2017 Tíðindaskriv Føroyska arbeiðið í Eliaskirkjuni, tíðindabræv summsrið 2017 Í hesum tíðindabrævi vilja vit steðga á við eitt neyðugt, men kanska gloymt o...
-
28-07-2017
Ólavsøkuaftan verður stórt lovsang og hugnakvøld í MeinigheitshúsinumÓlavsøkuaftan verður stórt tiltak í Meinigheitshúsinum kl 22.00 við andakt, lovsangi og Café. Kl 20.00 verður eisini møti við útisetum frá Eliaskirkjuni í Keypmannahavn. Tað er har vit møtast ...
-
28-06-2017
Summar ungdómsmøtini, verða felags fyri samkomur í HavnUngdómsmøtini verða felags fyri flestu meinigheitirnar í Havn í summar. Fyrsta møti verður í Filadelfia hóskvøldið 29. juni Annars verða møtini soleiðis: 6. juil Vesturkirkjuni 13. juli Oasan...
-
05-06-2017
Felags útigudstænasta verður í GundadaliAftur í ár verður skipað fyri útigudstænastu á ovara vølli í Gundadali 2. hvítusunnudag klokkan 11.00. Prestarnir í Suðurstreymi skipa fyri gudstænastuni. Havnar hornorkestur og GHM spæla. Kórið...
-
04-06-2017
Til Tansania sum trúboðararKelda: trubodin.fo Kristiana og Jóhannes Finnsson í Runavík fara í august til Tansania, har Jóhannes hevur fingið starv sum lærari. Men tey skulu eisini virka sum trúboðarar. – At virka sum trúb...
-
01-06-2017
Faldarin fyri Juni 2017 er nú tøkurFaldarin fyri Juni er nú tøkur, trýst HER
-
01-05-2017
Faldarin fyri Mai 2017 er nú tøkurFaldarin fyri Mai 2017 er nú tøkur trýst her Har tað mangla nøvn á talara, verður tað lýst her á síðuni áðrenn møti, hvør talar.
-
10-04-2017
Vitjan úr Norra. Mennandi og Gevandi frálæra!Trýst á skránna omanfyri fyri at fáa skránna stóra. Frá Heimamissiónini og PODAS er komin ein innbjóðing Góðu stýrisformenn, landstoymisformenn, starvsfólk, frítíðarstarvsfólk, høvuðsstýrisl...
-
24-03-2017
Ársmøti 2017 í Nesvík fríggjadagin 24. marsÁrsmøtið 2017 Í leguhúsinum í Nesvík Fríggjadagur 24. mars kl 20.00 Felagsungdómsmøti Finn Aasebo Rønne talar: “Farið tí og geri øll fólkasløg til lærusveinar mínar” “Fundation” syngur og...
-
16-03-2017
Heilsan frá Fríða Dam við Logos HopeHalló tit øll ! Her er ein lítil heilsan frá einum, sum fór heiman ífrá í august 2015, og sum síðani hevur verði í 18 ymiskum londum í Europa, Asia, Afrika, Suður Amerika og...
-
01-03-2017
Faldarin fyri mars er nú tøkurNú er skráin fyri mars 2017 klár at taka niður Skráin sæst her
-
26-02-2017
TeenStreet fyri øll í Runavík 24. - 26. februarTeenStreet í Bylguni 24.-26. februar Til samkomur og kirkjur TeenStreet í Bylgjuni í Runavík 24.-26. februar 2017 Í vikuskiftinum 24. til 26. februar koma hjúnini Debs og Josh Walker úr Houston, ...
-
19-02-2017
Páskamøtir 2017Í ár fara vit at hava spennandi páskamøtir í Meinigheitshúsinum. Møtini verða frá Langa fríggjadag 14. apríl til 2. Páskadag 17. apríl Langa fríggjadag 14. apríl kl 18.00Leygarkvøld 15. apríl k...
-
12-02-2017
Missiónsvika á ArgjumHesa vikuna er Missiónsvika á Argjum Skráin sæst her: Koma.fo
-
08-02-2017
Frá Luther til Facebook í Hoyvíkar kirkjuHetta er heitið á almennum fyrilestri, sum verður mikukvøldið 8. februar kl. 19.30 í Hoyvíkar kirkju í sambandi við Reformatiónsárið 2017. Sosialu miðlarnir á døgum Luthers høvdu avgerandi týdni...
-
07-02-2017
Regin Høgnesen trúboðari í 25 árRegin Høgnesen í Leirvík hevur verið trúboðari hjá Kirkjuligu Heimamissiónini í 25 ár. Hann byrjaði í starvi tann 1. februar 1992, og frammanundan hevði hann verið frítíðartrúboðari í hálvtannað ...
-
06-02-2017
Keyp Bíbliu á netinumKeyp Bíbliuna á netinum við at trýsta HER
-
22-01-2017
Missiónsvika 2017Missiónsvikan 2017 verður 22 - 29 januar Lagt er upp til eina fjølbroytta og spennandi Missiónsviku í januar. Má Gud signa Missiónsvikuna og gera undurverk. Skráin sæst her: les skránna Lat o...
-
14-01-2017
GLS leiðararáðstevnaGLS ráðstevnan sum var í Norðurlandahúsinum 13. og 14. januar varð aftur hesaferð væl vitjað. Sera nógvir góðir og gevandi fyrilestrar um leiðslu og sjálvleiðslu vóru á skránni, umframt góður fe...
-
02-01-2017
1165 jólapakkar til sjófólkiðNú fáir dagar eru eftir til jóla, kunnu vit í Føroysku Sjómansmissiónini fegnast um, at vit aftur í ár hava latið hundraðtals jólapakkar til sjófólkið.Vón og bøn okkara er, at pakkarnir skapa gle...
-
13-06-2016
Arbeiðsdagur í LeguhúsinumSum undanfarin ár, hevur verði arbeiðsdagur í Leguhúsinum í Nesvík og so verður eisini í ár. Dagurin í ár er settur til 4. juni 2016. Húsið er stórt og nógv er at fara um, so heitt verður á kvi...
-
20-04-2016
Útbyggingin í gongd í NesvíkÚtbyggingin í gongd í Nesvík. Hósdagin kl. 14:00 skrivar Kirkjuliga Heimamissiónin undir sáttmála við TN Bygging um at byggja út Leguhúsið í Nesvík. Sáttmálin verður undirskrivaður á samkomu í L...
-
18-04-2016
Rani Kjærbo í Belgia við OMRani Kjærbo í Belgia við OM Vit hava frætt frá Rani Kjærbo sum er á OM-miðstøðini í Zaventem, Belgia. Hann hevur tað gott. Latið okkum biðja fyri Belgia og fyri teimum, ið hava mist ein av sínum k...
-
18-04-2016
HM Ársmøtini 2016 í NesvíkDagur teirra sjálvbodnu Fríggjadagin 15. apríl 2016 kl. 18:00- fyri øll, ið røkja eina fasta ólønta tænastu í felagsarbeiðnum!Døgurði Upplegg v/ Jonleifi Danielsen: ”Virðið í sjálvbodna arbeiðnu...
-
17-04-2016
Pit Stop í Skálavík 29. aprílPit-Stop verður 29. apríl 2016 Pit-Stop er eitt vikuskifti fyri hjún, har vit sum pør seta tíð av til hvønn annan. Endamálið er at styrkja og menna hjúnarlagið á kristnum grundarlagi við undirví...
-
17-04-2016
Altargongd sunnudagin 17. aprílAltargongd í Havn Sunnudagin 17. apríl eru hesar altargongdir í Havn/argir: Argja kirkja 17. apríl kl. 11.00 Bergur Debes Joensen presturHavnar kirkja 17. apríl kl 11.00 Ann Dahl Hansen prestur...
-
14-04-2016
Teen Street 2016TeenStreet 2016 informatión. Minst til at hava tryggingarnummar, pass, mynd og navnið á einum leiðara í tíni kirkju ella samkomu, sum kann viðmæla teg. Prísurin fyri tannáringar er 2.100 kr, f...
-
24-03-2016
Meinigheitslega 2016Aftur í ár skipar Meinigheitshúsið fyri eini spennandi legu sum verður í Leguhúsinum í Nesvík vikuskiftið 8-10 apríl.Legan er fyri allar aldursbólkar, bæði familjur, støk og hjúnKomið og fái eitt...
-
16-03-2016
Meinigheitshúsið á FacebookMeinigheitshúsið er nú eisini á Facebook, si leinkju her
-
12-03-2016
Steen Palmqvist í Meinigheitshúsinum 11.-13.Fríggjakvøldið kl. 19.30. Evni: Freistingar á netinum.Leygardagin kl. 14.00. Evni: Tá ið børnini velja eina aðra leið.Leygarkvøldið kl. 19.30. Evni: Tá ið tað ikki er gaman at ferðast saman. (H...
-
29-02-2016
Sunnudagsskúla skrá fyrra hálvár 2016Skráin frá januar til mai 2015: 25. januar Sunnudagsskúli, við Rógva Dam 1. februar Sunnudagsskúli, Gentukórið luttekur 8. februar Sunnudagsskúli ...


text:
Lýsing
Føroyska samfelagið hevur framúr møguleikar og samstundis stórar avbjóðingar, sum føroyski arbeiðstakarin er týdningarmikil partur av.
Seks fakfeløg, Felagið Føroyskir Sjúkrarøktarfrøðingar, Føroya Lærarafelag, Føroya Pedagogfelag, Havnar Arbeiðskvinnufelag, Akademikarafelag Føroya og Starvsmannafelagið sóknast eftir einum skrivara/samskipara til at styrkja samstarvið millum feløgini.
Í hesum sambandi verður søkt eftir einum skrivara/samskipara. Endamálið er at verða millumlið hjá feløgunum, í mun til felags áhugamál hjá limunum í feløgunum.
Starvið er ein týdningarmikil liður í at styrkja og menna fakfelagssamstarvið.
Skrivarin/samskiparin skal, í samstarvi við forkvinnunum/-monnunum í feløgunum, samskipa samstarvið og vera við at stinga út í korti, hvørji felags áhugamál arbeiðast skal við og hvussu. Uppgávurnar umfata m.a.:
- At verða skrivari og samskipa fundarvirksemi hjá forkvinnum/monnum
- At verða skrivari og samskipari til felags fundarvirksemi hjá umsitingunum í feløgunum
- At savna viðkomandi tilfar í samband við fakfelagspolitiskar spurningar
- At samskipa arbeiði hjá Fakfelagssamstarvinum
Førleikar
Umsøkjarin má vera sterkur í at arbeiða sjálvstøðugt og hava gott samfelagsinnlit.
Umsøkjarin má duga at samstarva breitt og tola at starvsstaðurin kann verða fluttur runt millum feløgini, til ymsar uppgávur.
Ynskiligt er at umsøkjarin er stinn/ur í føroyskum málburði, bæði í skrift og talu.
Umsøkjarin skal duga at finna fram upplýsingar og samskipa vitan frá ymsu pørtunum.
Talan er í fyrsta umfari um eitt hálvtíðarstarv, sum verður lønt í 6. lønarflokki eftir sáttmálanum hjá Starvsmannafelagnum.
Krævi til starvið er Yrkisútbúgving, Miðnámsútbúgving ella onnur viðkomandi útbúgving.
Arbeiðstíðin er vanligar gerandisdagar, men broyting kann fyrikoma.
Nærri upplýsingar fáast við at seta seg í samband við Óluvu í Gong, forkvinnu í Felagnum Føroyskir Sjúkrarøktarfrøðingar, á telduposti: oig@sjukrarokt.fo ella á felefon 211309.
Umsóknarfreistin er 15. August 2018 kl. 12.00. Starvið verður sett skjótast tilber.
Umsókn við CV, prógvum v.m. skal sendast við telduposti til: samstarv@samstarv.org
Fakfelagssamstarvið
Felagið Føroyskir Sjúkrarøktarfrøðingar, Føroya Lærarafelag, Føroya Pedagogfelag, Havnar Arbeiðskvinnufelag, Akademikarafelag Føroya og Starvsmannafelagið


text:
Í minsta lagið 10 persónar
Prísur fyri hvønn kr. 299
Forrættur: Skeljadjóra fumé við breyði og smøri
Høvðusrættur: Dunna og fleskasteik við reyðkáli, brúnkaðum og vanligum eplum, waldorf salat og súrepla/svisku kompot
Omaná: Rís ala mande við kirsuberja sós og karamell
Í minsta lagið 15 persónar
Prísur fyri hvønn kr. 359
Útkoyring: kr. 350
Til ber eisini at heinta matin.
Prísur: kr. 1.550 fyri minna hølið og kr. 2.500 fyri størra hølið.
Drykkivørur koma afturat prísinum, um tú leigar høli. Til ber ikki at bíleggja drykkivørur út við.


text:
Wikidata
Wikidata (www.wikidata.org) hevur til endamál at stovna ein frælsan vitanargrunn um heimin, ið kann lesast og rættast bæði av menniskjum og tólum. Wikidata fer at veita dáta á øllum málum hjá Wikimedia verkætlanunum og fer at gera tað møguligt at fáa høvuðsatgongd til dáta á sama hátt sum Wikimedia Commons ger fyri miðla-fílur av ymiskum slag. Wikidata er ein nýggj verkætlan, ið er í varveitslu hjá og verður viðlíkahildin av Wikimedia.
Tann innleiðandi menningin av verkætlanini er stuðlað av eini gávumildari veiting frá Allen Institute for Artificial Intelligence [ai]2, Gordon and Betty Moore Foundation, og Google, Inc.
Meira kunning
- Wikidata.org – this is the production website.
- Wikidata test site
- Introduction – offers a non-technical introduction to the goals of the Wikidata project proposal.
- FAQ – answers some of the most frequently asked questions.
- Development – offers an overview of the current development work.
- Contribute – shows how you can help.
- Glossary – is a list of terms used around Wikidata and their explanation.
Ávirkan á Wikipediu
Vit arbeiða við trimum høvuðsøkjum:
- Miðsavnan av mál-leinkjum
- Veita eitt sentralt stað til infoboks-dáta til allar Wikipediur
- Upprætta og dagføra listar við støði í dáta úr Wikidata
Status
Vit kunngerða regluliga samandráttir um virksemi á Wikidata á Støðu dagføringar.


text:
Føroya Handverksmeistarafelag skipar fyri skeiði í ABF 06 tann 21. mars frá kl. 9.00 til 16.00 á Hotel Hafnia.
Skeiðið er bert fyri limir í Føroya Handverksmeistarafelag og kostar 500 kr. Tað er avmarkað pláss, og hvørt felag kann í mesta lagi tilmelda seks luttakarar.
ABF 06 skeiðið verður skipað soleiðis, at bert entreprenør/arbeiðsgevara síðan luttekur. Um tit hava onkran konkretan spurning viðvíkjandi ABF06, kunnu tit senda hann inn áðrenn skeiðið. Síðani kunnu hesir spurningar verða nýttir sum dømir.
Skeiðshaldari er Peter Andersen, chefjurist hjá danska Håndværksrådet, sum umboðar smáar og miðalstórar fyritøkur í Danmark. Peter hevur drúgvar royndir í ABF 06 og luttók í at gera føroysku útgávuna.
Tilmeldingarfreistin er týsdagin 14. mars kl. 12.00.
Melda til her:


text:
Vegleiðing til DHCP uppseting
Tín bílegging er í viðgerð. Tað er umráðandi, at tú ikki fylgir hesi vegleiðingini, fyrrenn tú hevur fingið eitt SMS-boð frá Føroya Tele um, at títt hald er broytt.
Tín bílegging hevur við sær, at uppsetingin av routaranum skal broytast. Hetta gjørt tú lættast við at fylgja vegleiðingunum niðanfyri. Minst til at goyma vegleiðingarnar á telduni soleiðis at tú altíð kanst fáa fatur á teimum.
Hevur tú annan beinara enn ein av omanfyrinevndu, skal hesin uppsetast til DHCP.


text:
Oddfríður M. Rasmussen er føroyskur rithøvundur, føddur í 1969 og uppvaksin heima á Sandi.
Fyrstu yrkingarnar stóðu í tíðarritinum Brá í 1992, síðani hevur hann givið fleiri yrkingasøvn út og er blaðstjóri á bókmentatíðarritinum Vensili saman við Arnbirni Ó. Dalsgarð.
Hann er formaður í felagskapinum LISA.
Útgávur:
2001 Marmorrósan í Mjørka í heilum
2006 Føðingin og Aldurdómurin viskar seg sjálvan burtur í Vencil 1
2007 Skuggin í Vencili 2
2007 Eg beri so nógv i Vencili 3
2008 Innantanna Anna og Túsundbeinið Súni
Helviti á jørð í Vencili 5
Úr kistubotninum í Vencili 5
Jólini hjá Innantanna Annu og túsundbeininum Súna í Míni jólabók
2009 Upplatingardagur í Vencili 7
Tríggjar yrkingar í Vencili 7
2010 Jarðarferðin í Vencil 8
Tríggjar yrkingar í Vencil 9
Onki samband við Dustríkið í Míni jólabók
2011 Samtíðarkvirran og Ørskapurin og yndisorðið í Vencili 10
Mjólk í Míni jólabók
2012 Lið, terror terror í Vencili 11
Hammershaimb og pápin í Míni jólabók
2013 Hann hugdi rættiliga leingi í Míni jólabók
2014 Einaferð var tað ...
Jólaránsmenninir í Míni jólabók
2015 Fellan í Vencili nr. 15
Gonzales & Speedy í Míni jólabók
2016 Eg eri ein undirfloyma, Fjarstýrd alt lívið, Verðin í fleyrinum, Glas, Nice, útlagin í Vencili 17/2016
Umrøða:
Eilen Anthoniessen: Mótsetningar fanga áhugan hjá børnum. Dimmalætting 219/2008
Dorit Hansen: Genial søga um hund og túsundbein. Bókablaðið/Sosialurin 240, 12. des. 2008
Heiður:
2000 Virðisløn M. A. Jacobsens fyri fagurbókmentir
2009 Virðisløn M. A. Jacobsen fyri mentanarlig avrik
Heimasíða:


text:
Star Wars
Star Wars (føroyskt Stjørnukríggj) er ein stórsligin science fiction søga skapað av George Lucas. Upprunaliga ætlaði George Lucas at framleiða níggju partar. Frá 1977 til 1983 blivu partarnir fýra til seks innspældir á film. Teir vórðu gjørdir á tann hátt, at einum ikki nýttist at kenna forsøguna fyri at síggja hvønn filmin sær; og prequelin (undansøgan) kom heldur ikki á filmsløriftið fyrr enn í tíðarskeiðnum frá 1999 til 2008.
Teir átta higartil gjørdu filmarnir hava fylgjandi heiti:
- Star Wars Episode I: Hulduhóttanin (The Phantom Menace) (1999)
- Star Wars Episode II: Álop klónanna (Attack of the Clones) (2002)
- Star Wars Episode III: Hevnd Sithanna (Revenge of the Sith) (2005)
- Star Wars Episode IV: Ein nýggj vón (A New Hope) (1977)
- Star Wars Episode V: Imperiið svarar aftur (The Empire Strikes Back) (1980)
- Star Wars Episode VI: Afturkoma Jediriddarans (Return of the Jedi) (1983)
- Star Wars: Klónukríggini (The Clone Wars) (2008)
- Star Wars: The Force Awakens (2015)
Seting[rætta | rætta wikitekst]
Hendingarnar í Star Wars miðlum koma fyri í eini fiktivari galaksu (stjørnubreyt). Nógv sløg av rúmdarverum (ofta humanoidar) eru lýstar. Robotskir droidar eru eisini vanligir og sum oftast bygdir at tæna teirra eigarum. Rúmdarferðing er vanlig og nógvar planetir (gongustjørnir) í galaksuni eru limir í eini Galaktiskari Republikk, seinni umskipað sum Galaktiska Imperiið. Eitt eyðkent element í Star Wars er “Forsan”, ein altið hjástødd orka ið kann gagnnýtast av teimum ið hava slíkan eginleika. Hon er lýst í fyrst framleidda filminum sum ”eitt orkufelt, skapað av øllum livandi tingum, ið umringar okkum, gjøgnumtreingir okkum, og knýtir saman galaksuna.” Forsan loyvir brúkarum at framføra ymisk supernáttúrlig roysnisbrøgd, so sum telekinesis, crairvoyans, fyrivitan (precognition), og hugastýring (mind control) og hon kann styrkja serstakar fysiskar eginleikar, so sum skjótleika og refleksir; hesir eginleikar variera ímillum persónsmenskur og kunnu forbetrast ígjøgnum venjing. Hóast Forsan kann verða brúkt til góðgerðir, so hevur hon eisini eina myrka síðu ið, tá miðað verður eftir tí, gjøgnumsúrgar brúkarar við hatri, aggressión, og óndskapi. Leiklutir í teim seks filmunum hava Jedarnir ið brúka Forsuna til góðgerðir, og Sitharnir ið brúka ta myrku síðuna til óndskap í eini roynd at at yvirtaka galaksuna. Í viðkaða Star Wars Expanded Universe, eru nógvir brúkarar av tí myrku síðuni Myrkir Jedar heldur enn Sithar, serliga orsakað av “Regluna um Tvey” (Rule of Two), sí Sith Origin.


text:
Ein vanlukkulig fiskivinnunýskipan
12. juni 2018
Fiskivinnunýskipanin er ein vanlukka fyri okkara land, tá reiðarar byrja at selja skip av landinum grundað á nýskipanina. Tað er eisini okkurt galið, tá flakavirki ikki sleppa at byggja út. Tí má nakað gerast skjótt frá politiskari síðu, fyri at rætta uppá vinnuskaðiligu avleiðingarnar, sum vísa seg frá nýggju fiskivinnulóggávuni
Aftur og aftur hoyra vit, hvussu væl alt virkar við nýggju fiskivinnulóggávuni, og serliga samgongan við Tjóðveldi á odda roynir at verja nýggju skipanina. Hetta verður gjørt, uttan at lurta eftir tí konstruktiva kritikki, sum førdur verður fram av vinnuni o.ø., sum eru rakt av nýggju skipanini.
Samgongan og fiskimálaráðharrin skuldi heldur komi við einum útspæli um, hvat kann gerast betri ella hvørjar møguligar skaðiligar forðingar muga beinast av vegum.
Hví ikki vera opin fyri kritikki og betringum?
Tað virkar sum um, at áhugamálini hjá vinnulívinum í nýggju fiskivinnuskipanini koma í aðru røð, meðan áhugamálini hjá landskassanum koma fremst. Men eitt er vist og tað er, at gongur illa í vinnuni, so slær tað aftur á inntøkurnar hjá landskassanum og okkara vælferðarsamfelag.
Øll við sunnari fornuft síggja, at her hongur ikki saman, tá 17 mans seinastu dagarnar fara av einum Barentshavstrolara í éinum, tí ein týðandi partur av kvotuni er skryktur undan teimum, og tá eitt vanligt flakavirki ikki longur sleppur at gera íløgu í eina útbygging.
Nú má gerast ein politisk og vinnulig eftirmeting av nýggju fiskivinnuskipanini og sannleikin koma fram um hesa nýggju skipan, soleiðis at tað ikki gongur heilt galið.
Er tað veruliga ongin í samgonguni, sum dugir at síggja, at fiskivinnunýskipanin longu nú hevur nakrar skaðiligar avleiðingar við sær.
Góðu samgongulimir, lat okkum sum skjótast saman broyta lógina og forða fyri teimum skaðum, sum standast av fiskivinnunýskipanini.
Kaj Leo Holm Johannesen
løgtingsmaður fyri Sambandsflokkin
RN
Aftur


text:
Hósdagin 5/31-18 boðaði Bogi Bech Jensen, rektor á Glasi, frá, at Glasir verður roykfrítt øki frá august 2019. Har kemur ein roykiskúrur á økinum tað fyrsta árið, ið skal geva fólki tíð at leggja av. Men aftaná verður tað fullstendiga bannað at roykja á øllum økinum hjá Glasir.
Hví skúlin skal leggja í, um ein næmingur roykir á skúlanum, skilji eg ikki.
Um mann lesur gjøgnum Løgtingslóg um gymnasialar miðnámsútbúgvingar, so stendur har at “Útbúgvingarnar skulu geva næminginum fakliga vitan og hugfarsevni. Harumframt skulu útbúgvingarnar menna evni næmingsins at djúphugsa og viðgera evni í frásjón.”
Tað stendur IKKI at “útbúgvingin skal tryggja næminginum góða heilsu í framtíðani” ella “útbúgvingin skal hjálpa næminginum at leggja av”.
Tað er tí, at miðnámsskúlar eru har fyri at undirvísa ung. Fyri meg forstýrar tað ikki undirvísingina ein skid, um nøkur fólk standa undir einum hálvtaki og roykja í fríkorterinum. Tað mugu tey um, tí tey ganga ikki í barnagarði longur. Tey eru nóg vaksin til at taka tí avgerðina sjálvi.
Í einum skúla har tað er tín egna ábyrgd at møta upp, tín egna ábyrgd at fylga við í undirvísingini og tín egna ábyrgd at lata uppgávur inn til tíðina, burdi tað ikki eisini verið tín egna ábyrgd, um tú tekur ein guv í fríkorterinum ella ikki? Tað krevur ikki eina PhD at skilja.


text:
Tey eldru hava rætt til eitt gott og virðiligt lív
Kommunurnar hava yvirtikið eldraøkið. Tjóðveldi fer í verki at vísa, at hetta er ein gongd leið. Tórshavnar kommuna kann við einum burðardyggum búskapi veita eina góða og virðiliga tænastu til allar okkara eldru borgarar og teirra avvarðandi. Um peningur er til skattalætta, so er peningur eisini at nøkta tørvin á eldraøkinum. Tørvur er á at dagføra kommunalu heimini á eldraøkinum. Húsfólkini skulu hava ein virðiligan gerandisdag og...
Kennir tú ráman av mannatrekki?
Býráðsmeirilutin hevur slept endanum, tá tað snýr seg um at loysa stóra trupulleikan av vantandi og skipaðum spillivatnsleiðingum. Men hvat nyttar tað við torgum og trappum, um vit skulu liva við rámanum av mannatrekki? Longu áðrenn kunngerðin um spillivatnsætlan varð sett í gildi, hevði eg sum forkvinna í teknisku nevnd árini 2005-12 ein harðan politiskan bardaga at fáa sett kloakkirnar á breddan. Í mínum hugaheimi var tað ein...
Eldraøkið ikki nóg høga raðfesting
Als onki samsvar er millum gyltu vallyftini hjá sitandi býráðssamgongu um batar á eldraøkinum og upphæddirnar, ið settar eru av til hetta endamál í uppskotinum til fíggjar- og íløguætlan fyri næsta ár. Sambært uppskotinum hækkar raksturin á eldraøkinum við 5 mió. kr. í mun til í ár. Av hesum fer ein góð miljón til lønarhækkingar. Eftir eru fýra miljónir, sum ikki røkka langt, tá tað kemur til nýggj átøk á eldraøkinum, eitt nú í...
Demenssjúklingar hanga framvegis í leysum lofti
Yngri borgarar við demens og avvarðandi teirra standa framvegis líka hjálparleys sum undan pallborðsfundinum í síðstu viku, har ótolandi og vanæruliga støða teirra varð umrødd. Á fundinum hjá Alzheimer-felagnum lovaði forkvinnan í trivnaðarnendini hjá Tórshavnar býráð annars at koma teimum til hjálpar við einum dagtilboði beinanvegin. Men ætlanin vann tíverri ikki frama á fundinum í trivnaðarnevndini mánadagin. Ístaðin endurtekur...
Tað er so deiliga bygdasligt í Tórshavnar kommunu!
Stóra takið hjá høvuðsstaðnum er at røkja og menna teir stóru býirnar í kommununi, – sum eg skal koma nærri inn á í seinni greinum. Men tað er eisini sera týdningarmikið at røkja og menna tær smærru bygdirnar, sum hava lagt saman við Tórshavnar kommunu. Hesar hava sín serstaka leiklut í kommununi. Fyrst og fremst skapa tær fjølbroytni í kommununi og økja um trivnaðin hjá fleiri borgarum. Tær geva kommununi bygdalív og...
Integratiónspolitikkur
Útlendingar skulu beinanvegin hava møguleika at skapa sær eina tilveru, sum samsvarar við teirra evnir og førleikar, og á jøvnum føti við onnur. Nokta vit teimum tað, er vandi fyri at tey kenna seg minni verd enn onnur. Hetta kann ganga í arv og í ringasta føri kloyva samfelagið í tvey millum A og B borgarar. Um ársskiftið fingu býráðslimir eina frágreiðing og tilmæli um ein integratiónspolitikk fyri Tórshavnar kommunu. Tíverri hevur...


text:
- Tíðindi, mentan og ítróttur
Óvissa um endurgjald fyri fyritíðarpensjónir
Tað einasta, sum løgmaður kann lova teimum, er, at landsstýrið framvegis hevur sum mál, at kommunurnar ikki skulu missa pengar av lógaruppskotum hjá samgonguni.
Tað gongur fram av svarinum, sum løgmaður hevur givið Brandi Sandoy, løgtingsmanni, sum spurdi um endurgjald til kommunurnar í sambandi við, at fyritíðarpensjónirnar hækkaðu.
Brandur Sandoy vildi hava løgmann at svara, um hann ætlar at halda lyftið, hann gav kommununum á fundi í Tinganesi í oktober um at geva kommununum fult endurgjald fyri missin, tá samgongan hækkaði fyritíðarpensjónirnar 1.000 krónur um mánaðin.
Løgmaður svarar, at tað hevur verið siðvenja seinastu árini, at lógarbroytingar sum hava stóra fíggjarliga ávirkan á kommunurnar, verða neutraliseraðar í fylgilóggávu.
Men í sambandi við broytingarnar í fyritíðarpensjónini valdu tey at bíða við fylgilógini, tí uppskotið um pensjónsnýskipan var á veg. Og tað sama eru aðrar broytingar, sum fara at ávirka kommunurnar fíggjarliga.
- Tí varð mett skilabest at bíða, til greiða var fingin á, hvat samlaða úrslitið fór at verða fyri kommunurnar, sigur løgmaður.
Landsstýrið hevur í heyst havt fund við Kommunufelagið. Har fingu kommunurnar bjóðað 13,5 milliónir krónur í endurgjaldi, sum skal gjaldast teimum eftir talinum á fyritíðarpensjónistum. Kommunurnar vrakaðu uppskotið, og tí bleiv onki endurgjald játtað fyri 2018.
- Men málið hjá landsstýrinum er framvegis, at kommunurnar samanlagt ikki skulu vera fyri fíggjarligum missi vegna lógaruppskot hjá sitandi samgongu. Tá lógarmálini, sum nú eru í Løgtinginum, eru viðgjørd og samtykt av Løgtinginum, verður greitt, hvør samlaða ávirkanin verður á kommunurnar. Tá er ætlanin at taka málið upp aftur við kommunurnar, lovar løgmaður í svarinum til Brand Sandoy.
Sí eisini


text:
Líknandi greinar
Ímorgin fara vit øll til Havnar at heppa Mjølnir til sigurs
Seinna FM finalan í millum Mjølnir og ÍF verður í morgin, seinnapartin kl 16:00! 🏐🏐💪 Fyrri dysturin, sum var hóskvøldið, varð sum væntað sera javnur! Men endaði tað við, at ÍF tók tann sigurin, 3-2. Dysturin í morgin verður tórførur og ikki minni spennandi! Vit eru sera uppsettir og 100% klárir, og vóna at síggja Les meira…
Øll Ósáin hvít
Fekk vitjan av einum ferðaliðið uppá 14 danskara ígjár. Har vit byrjaði við ábit í Maverick og síðani gekk leiðin til rundvísing á Føroya Bjór. Veðrið var gott, so vit gingu oman á Føroyar Bjór, komin forbí Ósánna, letur í einum danskara, “Simun, hvorfor er vandet hvidt?” Bleiv sjálvir eitt sindur kløkkur, men eg fekk Les meira…
Viðmerkingar til kjakið um søluna av Sjúrðarbergi
Nevndin í JFK tók herfyri ta avgerð at selja Sjúrðarberg. Skipið hevur mongu seinastu árini verið annað skipið hjá samtakinum, sum hevur fiskað kvotuna í Barentshavinum. Eftir at sølan varð almannakunngjørd, hevur ávísur almennur áhugi verið um orsøkina til at skipið varð selt, tí hesar viðmerkingar. Tá málið var fyri á nevndarfundi, varð kjakast um Les meira…


text:
Tó eg Í vikuni spákaði á ”Ískaiini”, stúrsaði eg knappliga við, tí við bryggjuna, har skip og bátarnar vanliga landa til Landingarmiðstøðina, lá sluppin Westward Ho og landaði, helt eg. Visti, at sluppin plagdi at vera úti við skúlanæmingum, men heystfrí var, og veðrið hevði ikki verið nakað serligt seinastu dagarnar. Helt, at onkur starvsfólkabólkur kanska hevði verið á floti og fingið so mikið nógv, at best var at landa førningin. Les meira…
Floksmyndin omanfyri er av skúlanæmingum í Venjingarskúlanum er søgulig, tí í august mánað í 1968 komu næmingarnir ymsastaðni frá at ganga í 2. real í nýggja Venjingarskúlanum. Skúlan var annars vígdur á hvítusunnu 1969. Um hetta mundið vaks Havnin skjótt, og tørvur var á nýggjum stórum skúla, sum skuldi hýsa bæði Føroya Læraraskúla og so barnaskúla/ungdómsskúla. Minnist, at myndin omanfyri hekk á veggi á einum av lonunum, tá eg gekk á Læraraskúla. Les meira…
Alt hevur sína tíð her á fold. Herfyri sóu vit í Sosialinum myndir av 25 persónum, sum sótu við ”maktini” í samfelagnum. Millum annað vinnulívsfólk, sakførarar og politikarar. Hetta eru alt fólk, sum vit meiri og minni dagliga síggja í fjølmiðlunum.
Alt hevur sína tíð her á fold, og teir fýra á myndini omanfyri settu so sanniliga teirra fingramerki á samfelagið á hvør sín hátt og vóru mangan at síggja í fjølmiðlunum. Teir eru nú allir farnir. Frá vinstru Hans Pauli Johannesen skipari og stjóri, Kjartan Mohr, stjóri og politikari, Svend Thulesen, stjóri og Ejler Jacobsen, skipari og reiðari. Les meira…
Eg havi júst lagt eina 6×6 sentimetrar lítla mynd á skannaran, og síðani fái eg úrslitið omanfyri. Myndina tók eg á ólavsøku í 1964 úti á Velbastaðvegnum við einum gomlum kassatóli, sum mamma átti. Ólavsøkan var tá lítið verd uttan vit ungu sóu kappríðing á Velbastaðvegnum, svimjikapping í uttandura svimjihylinum í Gundadali og kappróður á Havnarvág. Stórur áhugi var fyri kappríðing á Velbastaðvegnum. Tey riðu kapp á Velbastaðvegnum til ólavsøku 1970, tá tey gjørdu nýggja breyt í Marknagili. Niðanfyri kanst tú lesa grein, eg skrivaði fyrst í árinum um kappríðing. Les meira…
Í vikuni hitti eg danskan skipara umborð á sand/grótbáti, sum júst legði til bryggju á Vesturu bryggju. Nú var nátturðatíð, og teir løgdu altíð til bryggju, tá etast skuldi. Ungi skiparin umborð á Merete Cris hevði verið nakrar mánaðir í Føroyum, har hann var umborð í fjúrtan dagar og fór til Danmarkar í fjúrtan dagar. Skipini Merete Chris og Aase Madsen koma úr Århus og skulu arbeiða við nýggja havnarlagið í Havn til einaferð seint næsta ár. Fyrikomandi skiparin segði mær, at arbeiðið hjá teimum var reinsa botnin fyri grót, so bryggikanturin skundi gerast. Sá eisini úr vindeyganum, at bátarnir fyltu eisini betongkistur við gróti, tá tær vóru settar á botn. Tríggir menn eru við hvørju skipi. Les meira…
Tá vit herfyri fóru at umvæla ein garð í garðinum, legði eg til merkis, hvussu stórir steinarnir vóru, sum ein maður ikki megnar at lyfta. Eg visti, at partur av “Stóragarði” sum einaferð varð laðaður um alla Havnina, var í okkara garði og mark við grannan. Kom eisini at hugsa um eina eldri mynd, sum eg sá í bók júst av somu gørðum. Hetta er mynd tikin langt fyri, at okkara hús vóru bygd í 1952. Og báðir umtalaðu garðarnir eru á myndini, men eisini tvey søgulig hús. Les meira…
Tá eg um dagarnar stóð ovast uppi í Konradsbrekku, kom mær til hugs áhugaverda mynd frá 1941 av breskum hermonnum, sum í huganum komu gangandi beint ímóti mær. Áhugavert at síggja vøkru og hugnaligu húsini, sum fleiri er broytt, og eitt er júst tikið niður. Tankarnir reikaðu til nógvu fólkini, sum í 1950 og 1960-árunum búði har á leiðini og nógvu góðu minnini frá hesu gøtu. Nógvur ungdómur í hvørjum húsi, har summi vóru javngomul við okkum – summi eldri og yngri, og summi vóru longu farin úr reiðslinum. Havi áður skrivað um hesu serligu gøtu fyri okkum ungu, sum búði uppi við Landavegin. Nøkur minni aftrat niðanfyri. Les meira…
Tá ið vit tosa um føroyskar bøkur, er talan um fagrar bókmentir og yrkisbókmentir. Fagrar bókmentir eru skaldsøgur, stuttsøgur og yrkingar. Tilfar, sum rithøvundar hava funnið uppá. Yrkisbókmentir eru ævisøgur, bygdasøgur og aðrar bøkur skrivaðar um ymist í samfelagnum. Eg havi ummælt nakrar føroyskar bøkur á mín egna hátt. Í hondini havi eg nú bókina Siglandi arvurin – søgan um føroyskt træskipasmíð eftir Óla Olsen. Forvitnislig, sera væl skrivað og væl uppsett bók, sum kom út í 2013. Les meira…
Í summar kom eg fram á stórt akker við sjóvarmálan í Álakeri, har maður segði mær, at akkerið, sum var funnið í botni um ár 1990, møguliga var frá bretska armeraða trolaranum, sum var bumbaður á Havnarvág 20. februar 1941 og sakk eftir tveir minuttir. Átta av manningini løtu lív og eru grivnir í kirkjugarðinum við Velbastaðvegin. Kendi til tilburðin, tí hendingin stendur at lesa í eini av bókunum Stríðsárini eftir Niels Juul Arge, sum kom út í 1986. Okkurt er eisini at lesa í bókini Operation Valentine eftir svia, har tvær av myndunum er frá. Men aftur til akkerið. Les meira…
Sum smádrongur minnist eg leivdirnar av gamla svimjingarhylinum, sum varð gjørdur í Gundadali í 1930 og stongdur í 1949. Einki vatn var í hylinum, og skiftingarrúmini, sum líktust arbeiðsskúrum stóðu har nakin og vóru um at detta niður. Men so komu tíðindini frá kommununi, at nýtíðar 25 metrar langur uttandura svimjingarhylur skuldi gerast í Gundadali. Vit høvdu tá lært okkum at svimja í hyljum í Sandá, har vit skiftu aftanfyri onkran stein. Havnarfólk fylgdu væl við, meðan hylurin varð bygdur, og so upprann dagurin í 1959, at nýggi svimjingarhylurin læt upp. Les meira…


text: Samlaða skuldin frá heimsmeistarastevnuni í Rom í fjør summar varð sambært SwimNews.com tilsamans 12.7 milliónir evrur, ella smáar 95 milliónir krónur. Av teimum hevur italska svimjisambandið goldið 1.75 milliónir evrur, ella umleið 13 millónir krónur, meðan býurin Rom ikki enn hevur goldið tær 1.688 millónir evrur sum tey í øllum førum skylda. Okkurt sum Craig Lord kallar “Italy’s public purse” skal gjalda aðrar 3 millónir evrur… og eftir eru so einar 6.2 milliónir evrur, ella yvir 46 milliónir krónur, sum eingin enn sigur seg eiga ábyrgdina av.


text:
Úrslit og støður frá Kjølur Open síggjast her: http://chess-results.com/tnr330239.aspx?lan=7Les meira »
Kjølur Open 2018
Hervið verður bjóðað til talvkappingina KJØLUR OPEN 2016 dagarnar 2.-4. feb. Kappingin er partur av Grand Prix kappingini 2017/18. 7 umfør verða telvað, 3 kviktalv fríggjakvøld, 2 langtalv leygardag og 2 sunnudag.Les meira »
GP 6 verður í Sandavági í vikuskiftinum
GG: Kapping verður sunnudagin, og ikki leygardagin, sum áður lýst í kalendaranum. Stað: Talvhølið í Sandavági Telvað verður soleiðis: Kappingin byrjar sunnudagin, 28. jan. kl. 15.30, telvað verða kvik-talv.Les meira »
Broyting í liðkappingini
Av tí at NM fyri ungdóm er framskundað eina viku, verður dupultumfarið, sum skuldi telvast 10.02.2018, flutt til 17.02.2018.Les meira »
Úrslit frá kappingini fyri børn og ung, 21. januar
Í dag var kapping í Gula skúla í Havn, har 20 dreingir úr 1 til 6 flokki luttóku. Kappingin varð skipað við einum stórum bólki, 9 umførum og við tíðini 5 min. og 2 sekund eyka fyri hvønn leik. Heiðursmerki vóru til topp-3 fyri bólkin 1-3 flokkur og til topp-3 fyri bólkin 4-6 flokkur. Rókur Davidsen vann yngra bólkin, meðan Luitjen Apol vann eldra bólkin eftir umdyst við Elias.Les meira »
Havnin á odda
Nú komið er hálva leið í fremstu deildini í føroysku landskappingini í talvi, er háspenningur í luftini. Støðan er næstan meinlík endastøðuni í fjør, tí bara eitt stig er á muni millum oddaliðini Havnina og Sandavág. Tvinnanda leikumfør vórðu avgreidd í øllum deildum í Havn í gjár. Meistaraliðið hjá Havnar Telvingarfelag varðveitti tepru leiðsluna, sum tað hevði fyri tey bæði umførini í gjár.Les meira »
Tvíumfar í talvi leygardagin
Nógvir leikir verða fluttir leygardagin. Tvinnanda umfør eru á skránni í øllum deildum í landskappingini fyri lið. Allir dystir vera í Gula Skúla við Landavegin í Havn. Byrjað verður klokkan tíggju á morgni við fjórða umfari. Klokkan fýra verður farið undir fimta umfar.Les meira »
Dupult umfarið verður telvað í Havn
Dupult umfarið 20.01.2018 verður telvað í Gula skúla í Havn. Byrjað verður kl. 10.00. Seinna umfar byrjar kl. 16.00.Les meira »
Talvkalendarin 2017/18 dagførdur
Talvkalendarin fyri talvárið 2017/18 er dagførdur.Les meira »
Talvkapping fyri børn og ung, sunnudagin 21. januar
Talvkapping fyri børn og ung sunnudagin 21. januar kl. 14 í Gula skúla (Tórshavn). Øll eru vælkomin at vera við, bara man dugir mannagongdina. Telvað verður í 5 aldursbólkum: • 2 flokkur og yngri • 3 og 4 flokk • 5 og 6 flokk • 7 og 8 flokk • 9 flokk og 10 flokkLes meira »


text:
18/2017 Uppskot til løgtingslóg um fyrisiting av sjófeingi
1. Broytingaruppskot frá Bjørn Kalsø fall 12-0-20
2. Broytingaruppskot frá Bjørn Kalsø og Bárði Nielsen fall 14-2-16
3. Broytingaruppskot frá Bjørn Kalsø og Bárði Nielsen fall 16-0-16
4. Broytingaruppskot frá Bjørn Kalsø og Bárði Nielsen fall 14-0-18
5. Broytingaruppskot frá Bjørn Kalsø, Bárði Nielsen og Bill Justinussen fall 16-0-16
6. Broytingaruppskot frá Bjørn Kalsø og Jógvani Skorheim fall 15-0-16
Broytingaruppskot frá minnilutanum í Vinnunevndini samtykt 16-0-15
Uppskotið soleiðis broytt samtykt 16-0-15
Uppskotið fer soleiðis samtykt til 3. viðgerð


text:
Sangbólkurin Bros verður við á Summar Festivalinum í august
Tað var í 1986, at Bros kom við síni útgávu. Jógvan á Lakjuni, sum nú er løgtingsformaður, stóð á odda fyri bólkin, sum eisini hevði aðrar sangarar við. Bólkurin var sera nógv at hoyra gjøgnum áttatiárini, og fleiri av sangunum av útgávuni eru framvegis at hoyra av og á – og eru blivnir mest sum fólkaogn.
Sangir sum ”Nú er summartíðin gylta”, ”Børn spæla sær á sandi”, ”Sum smádrongur lítil” og ”Summi fólk” eru millum kendu og vøkru sangirnar á útgávuni.
Og nú er greitt, at Bros kann upplivast á palli í summar.- Fyrireikararnir av Summar Festivalinum hava spurt í fleiri ár eftir Bros, og nú hava vit játtað, sigur Jógvan á Lakjuni.
Jógvan gav fyri kortum út fløgu saman við soninum Bárði, og Bárður verður eisini við til framførsluna hjá Bros á Summar Festivalinum.
– Bárður dugir væl og tað liggur væl fyri hjá honum. Tað fellir honum ikki tungt at stápla slíkt á beinini, og eg eri jú ikki ungur longur, sigur Jógvan á Lakjuni.
– Vit royna at savna Bros. Vit royna í øllum førum at fáa so nógv sum gjørligt við av teimum, sum vóru við tá, og at fáa hetta so originalt, sum til ber, sigur Jógvan á Lakjuni.


text:
Hentleikar
Páls Høll bjóðar vitjandi alskyns upplivingar og hentleikar. Niðanfyri kanst tú lesa meiri um hvat tú kann vænta av einari vitjan í Páls Høll.
50 m. svimjihylur
Tann stóri svimjihylurin í Páls Høll er 50 m. langur og 16 m. breiður. Hylurin er býttur í 6 geilar. 50 m. hylurin er umleið 28,0 hitastig.
Vatndýpi er frá 1,05 m. og niður til 1,80 m. Grunni endin av stóra hylinum er 16 m. út, tvs. at eitt økið á 16 m. x 16 m. er við 1,05 m. dýbd. Djypri endin, har dýpi er 1,80 m., er 25 m. langt, soleiðis at tilber at venja í 25 m. hyli, har dýpi er 1,80 m.
Barnahylur
Í Páls Høll er eisini ein barnahylur, sum er 0,40 m. djúpur. Barnahylurin er 4 m. x 6 m. og er 32,5 hitastig. Barnahylurin er ætlaður smábørnum við foreldrum.
Vælverudepil
Í vælverudeplinum er sauna til menn og sauna til kvinnur. Gosbað og ein heitur pottur. Eisini eru tvey massagu-rúm, har eitt dugnaligt toymið av massørum er tilknýtt.
Venjingarmiðstøð
Í Páls Høll er ein vælútgjørd venjingarmiðstøð, sum verður skipað av Vælveru Fitness.


text:
Lógargrein 12 í Barnarættindasáttmálanum snýr seg um rættin hjá børnum at siga sína meining, soleiðis at tey kunnu hava ávirkan á sítt egna lív.
Børn hava rætt til at siga sína meining í málum, sum viðvíkja teimum. Hetta merkir ikki tað sama sum, at børn hava avgerðarrættin, men børn skulu verða tikin við uppá ráð. Meiningarnar hjá børnum skulu verða tiknar við á sama hátt sum meiningarnar hjá øðrum, tá ið myndugleikin umhugsar, hvør avgerð er rættast at taka. Børn eru ikki noydd at siga sína meining. Hava børn ikki hug at taka støðu ella siga nakað, so hava tey eisini rætt til tað.
Rætturin hjá børnum at siga sína meining er t.d. galdandi í skúlanum. Í onkrum føri eru kanska so stórir trupulleikar við atburðinum hjá einum næmingi, at skúlin tekur avgerð um at flyta næmingin í ein annan skúla at ganga, ella at hann skal hava einaundirvísing. Tekur skúlin eina slíka avgerð, hava bæði foreldur og næmingurin rætt til at siga sína meining, áðrenn skúlin tekur avgerðina.
Børn hava eisini rætt at koma við síni meining, hóast tað ikki beinleiðis snýr seg um eina avgerð. Skúlin er tað staðið, har børn eru størsta partin av degnum. Tí er tað týdningarmikið, at skúlin er eitt gott stað at vera – eitt stað har børn føla seg væl, soleiðis at tey kunnu læra mest møguligt.
Dømi:
Tú og vinfólk tíni halda, at vesini í skúlanum eru ólekkur og vilja ikki finna tykkum í hesum longur. Tit fara tí til næmingaráðið í skúlanum, sum gevur tykkum rætt og fer víðari við málinum til skúlastjóran.
Tit hava í roynd og veru rætt til at fara til næmingaráðið. Í lógargrein 12 í Barnarættindasáttmálanum stendur nevniliga, at børn hava rætt til at siga sína meining í viðurskiftum, sum hava samband við tey. Tykkara meining er týdningarmikil, og tað skal lurtast eftir tykkum, áðrenn avgerðir verða tiknar í málum, sum hava við tykkum at gera.
Kanska ger skúlastjórin av, at einki skal gerast. Hann heldur, at tað er nóg reint á vesunum, og at skúlin heldur ikki hevur ráð at gjalda fyri meiri reingerð. So fáa tú og tínir floksfelagir gron, og tit hava hug at kalla skúlastjóran fyri ein býttling. Og eftir lógargrein 13 í Barnarættindasáttmálanum um framsøgufrælsi hava børn rætt at siga sína meining.
Tað er tó ikki eitt gott hugskot at kalla onnur býttlingar, hóast tú hevur hug til tað. At hava rætt til at siga, hvat tú heldur, er ikki tað sama sum, at tú kanst siga hvat sum helst. Tú hevur ábyrgd fyri, at tað, tú sigur við onnur, ikki er vanvirðandi ella særandi.
So í staðin fyri at skelda út og rópa eftir skúlastjóranum er tað betri at klaga til skúlastýrið. Tað kann jú vera, at tey lurta eftir tykkara grundgevingum og taka málið upp.


text:
Á hesi temasíðu er evnið holocaust. Á síðuni eru almennir upplýsingar, undirvísingarupplegg og slóðir til tilfar í Námi at brúka í skúlanum.
Tað var undir seinna heimsbardaga, at umleið 6 milliónir jødar umframt fólk frá øðrum minnilutabólkum, so sum samkynd, vórðu dripin. Hetta verður kallað holocaust.
27. januar minnast vit holocaust. Henda dag í 1945 fríaði Reyði herurin hjá Sovjettsamveldinum jødarnar og onnur kúgað fólk úr týningarleguni Auschwitz.
Ensk-føroyska orðabókin gevur orðinum holocaust [‘hɔləkɔ:st] n tríggjar týdningar:
1 blóðbað, hópmorð, hópdráp
2 eldur, eldsbruni (har nógv láta lív); (átr.) brennioffur; the Holocaust (nazistanna hópmorð av jødum)
3 oyðing; stór vanlukka, ragnarøk
Í sambandi við altjóða holocaust dagin í 2013 hevði Útvarpið fýra sendingar um evnið, har Kári Sólstein tosaði við Róland í Skorini, studentaskúlalærara. Í fjórðu sendingini verður tosað um eitt tað truplasta dilemma úr fangalegunum: Sonderkommando. Hetta eru jødar, sum er noyddir at arbeiða saman við nasistunum, ið hava sett sær fyri at drepa allar jødar. Sonderkommando er evnið í nýggja virðislønta filminum Sonur Saul.
At kjakast um í flokkinum: Vóru hesir jødarnir svíkjarar ella hetjur?
Her er fjórða sendingini: Sonderkommando
Her eru allar sendingarnar um holocaust
Í hesi útvarpssending grundgevur Róland í Skorini fyri, hví vit eiga at læra um holocaust í skúlanum.
Í 1935 kunngjørdi týski nasisturin Heinrich Himmler ætlanina Lebensborn, sum merkir lívskelda. Miðvísa ætlanin var at seta arisk børn í verðina. Ógiftar ariskar kvinnur og SS-hermenn skuldu fáa ljóshærd børn, sum høvdu norðurlendskt dæmi. Lebensborn-barnaheim vóru í Týsklandi, Póllandi, Belgia og í Noregi, har ikki færri enn 9 heim vóru frá 1941. Myndin er frá fyrsta norska Lebensborn-heiminum, sum var í Hurdal. Eftir kríggið skrásettu norskir myndugleikar 8000 børn, sum har í landinum høvdu týskan SS-pápa. Frá 1939 vórðu børn rænd í Póllandi, Fraklandi og øðrum londum við, at vaksa upp í Nasitýsklandi. Onkrar keldur siga, at so mong sum 200.000 børn vórðu rænd á henda hátt. Eftir kríggið eru allar keldur brendar, so ilt er at meta um, hvussu mong børn vóru tvungin í ætlanina Lebensborn.
At tosa um í flokkinum: Haldið hugsanina um Holocaust upp móti Lebensborn. Hvat framtíðarsamfelag sóu nasistarnir fyri sær?
Flokssett
Krabbabøkur
Filmar
Fyri 10 árum síðan var Facebook ikki so vanligt millum fólk. Tá ferðaðist hetta ketubræv á netinum. Innihaldið er ein stutt myndarøð, ið lýsir holocaust, sum tá hevði 60 ár á baki. Endamálið við ketubrævinum var at minna á hendingina, sum vit rópa holocaust. Tey, sum sendu ketubrævið, vildu forða fyri, at hetta hendi aftur. Hvat heldur tú um myndarøðina?
Altjóða holcaustdagur er 27. januar. Í 1998 setti svenski forsætisráðharrin Göran Persson á stovn The International Holocaust Remembrance Alliance. Endamálið var at fáa ríkisleiðarar at síggja til, at skúlatilfar og upplýsandi átøk um holocaust skuldu fáast til vega og verða brúkt í øllum heiminum. Táverandi amerikanski forsetin, Bill Clinton, og bretski forsætisráðharrin, Tony Blair, vóru báðir við at seta sjøtul á ætlanina. Í dag eru 31 limalond, 10 eygleiðaralond og sjey altjóða felagsskapir í The International Holocaust Remembrance Alliance.
Skiftið orð í flokkinum um týdningin av, at ríkisleiðarar vilja hava okkum at minnast holocaust. Kundi tað øvuta hugsast, at mælt varð til, at eingin skuldi minnast holocaust?
Í 1945 savnaði bretski sjónvarpsmaðurin Sidney Bernstein eitt filmslið, sum skuldi lýsa ræðuleikarnar í týsku týningarlegunum. Millum filmsfólkini vóru Alfred Hitchcock og komandi bretskir politikarar, sum skrivaðu handritið til ætlaða filmin. Teir savnaðu tilfar til ein heimildarfilm, ið fekk arbeiðsheitið German Concentration Camps Factual Survey. Tilfarið varð fingið til vega frá bretskum, amerikanskum og sovjettiskum filmsfólkum, sum høvdu skrivað tíðindi og gjørt reportasjur úr 11 týningarlegum, teirra millum Auschwitz, Buchenwald, Dachau og Bergen-Belsen. Á hesum filmum sóust svøltaðir fangar, lík, brendar menniskjaleivdir úr ovnunum, mannahár upp í sekkir, brillur og tenn. Filmsupptøkurnar og ætlanin at seta alt saman til ein upplýsandi film, vóru mettar ov ógvusligar at vísa alment. Tí varð filmurin goymdur og gloymdur. Ikki fyrr enn 70 ár seinni gjørdi mannfrøðingurin André Singer í 2014 filmin Night Will Fall um upplýsandi ætlanina frá 1945. Filmurin vann virðisløn á filmstevnu í Jerúsalem í 2014. Niðanfyri er treylarin til filmin.
At kjakast um í flokkinum eftir sýningina: Hvat kundi hent, um filmsupptøkurnar aldri komu fram?
Í orðabókini lesa vit, at propaganda er at tala fyri ávísum hugsjónum og at breiða hesar hugsjónir út millum fólk. Undir seinna heimsbardaga vóru týskir nasistar meistarar í at skapa propaganda. Tað kundi vera, tá Hitler talaði til fólkið, ella tá Leni Riefenstahl gjørdi film. Í danska heimildarfilminum Theresienstadt - danske børn i nazistisk fangenskab verður víst nágreiniliga, hvussu nasistar brúktu propaganda. Í einum broti, sum varir 7 minuttir, sæst, hvussu nasistarnir billa almenninginum inn, at Theresienstadt er eina góð lega. Børnini hugna sær, fáa mat, ganga í skúla og spæla í einum sangleiki. Men veruleikin er ein annar. Eftir filmsupptøkurnar verða øll send til týningarleguna Auschwitz. Við danskari talu sæst hetta dømið um propaganda niðanfyri.
At kjakast um í flokkinum eftir sýningina: Hvat er endamálið við propaganda?
Í juni í 2015 vitjaði Pól Jespersen nasistisku legurnar Auschwitz-Birkenau, sum vóru savningarlega, arbeiðslega og týningarlega fyri jødar og mong onnur fólk. Krakow er millum býirnar í Evropa, sum vórðu spardir undir seinna heimsbardaga, so her eru nógv gomul hús og støð at síggja. - Millum útferðirnar var ein, sum vit høvdu teknað okkum til, men sum kortini ikki var so hugalig, sigur Pól, og fer at siga frá um dagin, tá bussurin kom á hotellið eftir teimum. Tað tók bara halvanannan tíma at koyra úr miðbýnum til inngongdina til nasistisku Auschwitz-leguna við eyðkenda skeltinum Arbeit macht frei.
Hetta er heimildarfilmur úr Berlin um týsku Lilly Wust. Í 1942, tá søgan tekur við, er hon arisk húsfrúgv við Hitler á vegginum, manni í herinum, og hevur fingið heiðursmerki fyri at bera fýra synir. Men so møtir hon Felice Schragenheim, sum er 20 ár yngri. Tær báðar verða forelskaðar. Hon hugsar ikki um, at Felice er av jødiskari ætt. Í hesum vakra heimildarfilmi um eina veruliga kærleikssøgu undir krígnum, vísir Lilly myndir og brøv, sum lýsa teirra samband. Jødiska Felice var í loyniligu mótstøðurørsluni. Í 1944 velur hon at stríðast í Berlin, heldur enn at flýggja til trygga Sveis, sum var uttanveltað. Gestapo finnir Felice, og Lilly sá hana aldri aftur. Erica Fischer úr Eysturríki hevur beinanvegin skrivað um tær báðar kvinnurnar. Bókin er støðið undir spælifilminum Aimée & Jaguar, sum týski Max Färberböck gjørdi í 1999. Heimildarfilmurin, Love Story: Berlin 1942 (Catrine Clay, Bretland, 1997), sum sæst niðanfyri, hevur vunnið altjóða virðislønir. Hann varir 47 minuttir, hevur enskan undirtekst og kann síggjast uttan aldursmark. Filmurin fæst eisini í Námi við donskum undirteksti.
At kjakast um í flokkinum eftir sýningina: Hvør skrivar oftast heimssøguna?
Enn koma nýggjar søgur um holocaust fram. Nýggjasta er um Saul Ausländer, ið er høvuðspersónur í ungarska virðislønta filminum Sonur Saul (2015). Vit eru í týningarleguni Auschwitz-Birkenau í oktobermánaði í 1944. Saul er ungarskur limur í Sonderkommando, sum er ein bólkur av jødiskum fangum. Teir eru tiknir úr leguni og noyddir at arbeiða saman við nasistunum, sum hava sett sær fyri at drepa allar jødar. Meðan Saul er til arbeiðis í líkbrenningarhúsinum, sær hann líkið av einum drongi, sum hann heldur verða sín egni sonur. Tá teir í Sonderkommando tingast um at gera uppreistur, roynur Saul at bjarga líkinum, so tað ikki bara verður brent. Hann fer at leita eftir einum rabbinara at lesa Kaddish, eina seinstu bøn, so drongurin kann verða sømuliga jarðaður.
At kjakast um í flokkinum eftir sýningina: Hvørja ávirkan hava nærmyndir?
Tá vit viðgera holocaust í skúlanum, er umráðandi at minnast til, at tað vóru ikki bara Hitler og nasistar, sum gjørdu seg inn á jødar undir øðrum heimsbardaga. Í søguni hava nógv størri bølmenni tikið lívið av øðrum og nógv fleiri fólkum.
Sagt verður, at meðan týski Hitler drap 17 milliónir fólk í krígnum, drap sovjettiski Stalin 23 milliónir og kinesiski Mao tilsamans 78 milliónir fólk. Summar keldur siga onnur tøl, men greitt er, at Hitler er ikki tann leiðarin, sum hevur dripið flest fólk í søguni.
Annar heimsbardagi hevur kostað flest mannalív í allari krígssøgu. Ymsir mátar eru at seta tølini fram og at bera tey saman. Her er ein amerikansk grafisk framseting, sum í 18 minuttir greinar holocaust og øll deyðstøl undir krígnum.
Summi eru, ið avnokta holocaust. Tey siga, at ræðuleikarnir aldri hendu, men eru ein jødisk samansvørjing. Kendasti holocaust-noktari er bretski høvundurin David Irving.
Søgusýnið broytist, og vit kunnu lesa nýggjar upplýsingar í nýggjum bókum. Amerikanski søguprofessarin, Tomothy Snyder, sum í 2013 fekk Hannah Arendt virðislønina, hevur júst givið út bókina Black Earth: The Holocaust as History and Warning (2015). Snyder roynir at skilja Hitler, jødar og holocaust á ein nýggjan hátt.
Allar tíðir hava sínar avbjóðingar. Í 2015 vóru 70 ár liðin, síðan Hitler doyði. Tí varð bókin Mein Kampf frí at geva út, um myndugleikarnir í Bayern, sum eiga rættindini, ikki forða fyri tí. Í týskum biografum var skemtifilmurin um ein núlívandi Hitler, Er ist wieder da (2015), millum teir best umtóktu. Spurningurin er, um skemt kann gerast úr øllum.
Umframt í søgubókum og lærubókum, fáa vit í miðlunum at vita um fólk, sum eru forfylgd og flýggja, oftast tí at kríggj og ófriður er í teirra heimlandi. Men vit hoyra ikki alla tíðina um alt, sum fyriferst. Journalistar tosa um hvítar blettir á heimskortinum, tað eru støð, har eingin veit við vissu, hvat hendir. Tað kann vera tí, at landið er stongt fyri umheiminum, ella tí at støðan er so ótrygg, at eingin vágar sær hagar.
Í Sýria og londunum har umkring hoyra vit um ófrið og forfylging, so fólk flýggja til tryggari lond. Í Afrika hava vit hoyrt um fólkamorð í fleiri londum. Í øðrum londum sum Norðurkorea er so afturlatið, at vit bara kunnu gita, hvussu fólk hava tað.
Tí er umráðandi at kanna keldur og altíð verða kritiskur, tá ein lesur.
Eru vit kritisk, er Wikipedia besta kelda til nýggjar upplýsingar, eisini um kríggj og ófrið beint nú.
Á Wikipedia finna vit eisini dagførdar upplýsingar um altjóða vápnasølu. Svenski stovnurin SIPRI hevur síðan 1989 gjørt upp, hvussu mong vápn verða seld í meginpartinum av heiminum. Hvørt ár verður ein árbók givin út. Her er tíðindaskriv frá SIPRI um komandi árbókina.
Setið heimskortið hjá Námi á veggin og finnið tey støð, har mesti ófriður er í heiminum. Skiftið orð um, hví ófríður er. Hvat er tað, sum kríggjast verður um? Hvørjar eru avleiðingarnar av kríggi?
Heimssøga er bókarøð hjá Námi, sum er ætlað 7.-9. flokki í søgu. Í triðju bókini verður Auschwitz viðgjørt sum ein steðgistaður. Tað er eitt søguligt tema, sum verður útgreinað og endar við spurningum, sum arbeiðast kann við í flokkinum. Á permuni sæst Charlie Chaplin sum Hitler í filminum The Great Dictator (1940), har Chaplin ger gjøldur burtur úr nasismuni.
Tak síðurnar um Auschwitz niður sum pdf her.
Bókarøðin hevur eisini eina heimasíðu á Snar. Her ber til at lesa ella hoyra bókina.
Anna Frank var 15 ára gomul, tá hon doyði av tyfus í fangaleguni Bergen-Belsen fyrst í marsmánað í 1945. Hóast hon doyði tveir mánaðir fyri krígslok, er hon millum fremstu vitni at siga frá um holocaust og nasistisku brotsgerðirnar móti jødum undir krígnum. Orsøkin er, at hon dugdi so væl at eygleiða og skriva. Áðrenn nasistarnir funnu Onnu Frank og skyldfólk hennara, høvdu tey fjalt seg í einum húsum í Amsterdam í tvey ár. Tá vórðu tey øll send til týningarleguna Auschwitz. Seinni vórðu tey skyld sundur, so Anna kom í fangaleguna Bergen-Belsen.
Anna Frank skrivaði dagbók, sum varð funnin og givin út á mongum málum, eisini føroyskum. Nú 70 eru liðin, síðan hon doyði, eru fleiri, ið halda, at dagbókin eigur at verða frí at geva út og lesa á netinum.
Í flokkinum kunnu vit samanbera dagbókina hjá Onnu Frank, og ferðafrásøgnina hjá Pól Jespersen, sum er mitt fyri á hesi temasíðu.
Tosið í flokkinum um týdningin at hava eygnavitni á staðnum, sum duga at siga frá, tá nakað álvarsamt er hent. Kjakist í flokkinum um munur er á keldum, sum eru frá fyrstu hond, ella verða sagdar uppaftur av øðrum, sum ikki hava verið á staðnum. Kann søgan skeiklast til fyrimuns fyri tann, sum ber hana fram? Og kann onkur at enda siga, at søgan aldri hendi? Endapurningurin í flokkinum er: Hvør týdningur er, at vit kenna søguna?
Ein søga, sum er væl umtókt í USA, er, at danski kongurin undir krígnum, Christian X kongur, skuldu bera eina gula stjørnu at stuðla jødunum í Danmark. Amerikanska holocaust savnið avsannar hesa søgu og sigur, at hetta er ein myta. Av savninum, United States Holocaust Memorial Museum, siga tey eisini, at í USA er ein líknandi søga frá somu tíð, ið sigur, at allir danir gingu við gulari stjørnu undir krígnum. So var ikki.
Tað eru nógv viðurskifti, sum kunnu elva til, at søgur verða íspunnar, ella hava eitt vet av sannleika, sum ætt eftir ætt verður til eina symbolska søgu við góðum og lærandi innihaldi. Tílíkar søgur kunnu vera royndir at skapa fatan av tí illa, sum býr í okkum øllum, men samstundis aldri at gloyma tað góða. Ein tílík bók er Søgan hjá Eriku.
Her er uppskot um uppgávur til evnið í ein tíma: Fyri hvørjum verður søgan søgd? Hvør er tað, sum sigur søguna? Hvørji ættarbond hevur frásøgufólkið? Hvønn týdning hava familja og ættarbond? Hvønn týdning hava søgur sum henda? Kunnu tær læra okkum nakað?
Setið tykkum í runding og lesið søguna hjá Eriku upp í flokkinum.
Hetta er bók um, hvussu jødar eru týndir ígjøgnum allar tíðir, serliga undir seinna heimsbardaga. Í hesari bókini kanst tú lesa um, hvat tað var, sum hendi, og hví tað hendi. Bókin er grundað á søguligar hendingar og frágreiðingar frá teimum, sum komu undan krígnum á lívi.
Leon Leyson var 9 ára gamal, tá nasistarnir gjørdu innrás í Póllandi, har hann búði. Hálvt ár seinni varð húskið hjá Leon sent til Krakow at búgva í eini ghetto. Hann misti tvey av fimm systkjum. Í allari neyðin fekk hann arbeiði á verksmiðjuni hjá Oskar Schindler og kom undan ræðuleikunum við lívinum. Í 1949 flutti hann til USA og undirvísti á Huntington Park High School í 39 ár. Leon var 83 ára gamal tá hann doyði í januar í 2013. Dagin fyri hevði hann givið forlagnum í California handritið til bókina The boy on the wooden box. Bókin fæst á donskum sum Drengen på Schindlers liste.


text:
Tær báðar Guðrun Mortensen og Astrið Foldarskarð luttóku fyri løtu síðani í B-finaluni á donsku meistarstevnuni á stuttgeil, og vórðu tær har nummar 1 og 2 av teimum í B-finaluni við ávíkavist 26.40 og 26.52 sekund. Guðrun eigur føroyska metið á 26.04 sekund frá NJM í Íslandi í 2011, meðan besta tíð hjá Astrið til nú var 26.87 sekund frá NM tá eisini í Íslandi í 2011. Sí úrslitalistan her.
Tag: DMK 2013
Magnus Jákupsson 51.75 og danskur meistari í 100 rygg
Tað bleiv ein yvirbevísandi sigur til Magnus Jákupsson, tá ið hann og Andreas Schiellerup møttust til ‘revanche’ í 100 metra ryggsvimjing, nú aftaná at teir báðir fríggjakvøldið vunnu gull og settu danskt met á hálva teininum. Magnus tók nevniliga beinanvegin leiðsluna við 24.93 sekundum eftir fyrstu 50 metrarnar í mun til Andreas á 25.20, og helt so heim til at vinna í óføru tíðini 51.75 sekund, har Schiellerup svam 52.07. Hetta er stórt persónligt met hjá Magnusi, í mun til hansara 52.62 frá Eysturdonsku Meistarstevnuni á Stuttgeil í oktober, og heldur ikki so langt frá danska metinum hjá Anders Jensen á 51.54, ella norðurlendska hjá svenska Pontus Renholm á 51.35, sum bæði eru frá tíðini við superdraktum afturi í 2009. Tíðin er sambært SwimRankings hin triðbesta í Evropa, hetta svimjiárið, og langt undir kravtíðini hjá dønum til EM í Herning, á 53.16. Sí úrslitalistan her.
Løtu seinni bleiv Magnus nr 4 í 50 firvald, við tíðini 24.59, uttanfyri kravtíðina hjá dønum á 23.69 til EM í Herning. Í innleiðandi svam hann annars 24.05, sum hevði rokkið til eitt triðjapláss í finaluni, so hann fór altso ‘all in’ í hasari fyrstu kappingini, og betaldi prísin nú í firvald.
Markus Joensen 58.30 í 100 blandað á DM á stuttgeil
Markus Joensen vann fyri løtu síðani B-finaluna í 100 metra blandaðari svimjing, á donsku meistarstevnuni á stuttgeil, sum eru í Gladsaxe í hesum døgum. Markus svam teinin uppá 58.30, sum er ein fitt betring í mun til hansara til nú persónliga met á 1:00.01 frá Eysturdonsku meistarastevnuna á stuttgeil í oktober. Sí úrslitalistan her.
(Markus Joensen á EJM í Poznan. Jón Bjarnason eigur myndina)
Magnus, Pál og Frans víðari til finalu seinnapartin
Aftur nú seinnapartin verða føroyingar at síggja í finalu, á donsku meistarastevnuni á stuttgeil. Magnus Jákupsson fær út at gera, tí hann hevur bestu tíð í 100 rygg, nú aftaná innleiðandi riðlarnar, og síðani næstbestu í 50 firvald bara eina kapping seinni. Frans Johannesen hevði næstbestu tíð 1:49.07 í innleiðandi 200 frí, og Pál Joensen har sjeyndbestu 1:49.66. Hetta er síðsti dagur á donsku meistarastevnuni, finalurnar byrja klokkan 16 føroyska tíð, og fylgjast kann við her á livetiming. DR hevur stroymað frá øllum finalum, men tað var feilheft í fyrstuni, og er eftir øllum at døma avmarkað til bara at kunna síggjast í Danmark.
Pál 14:41.17 og silvur á DM á stuttgeil, Alvi danskur juniormeistari
Teir báðir Pál Joensen og Alvi Hjelm royndu seg fyri løtu síðuni í 1500 metra frísvimjing, á donsku meistarastevnuni í Gladsaxe, og gekk tað bara heilt væl. Pál lá leingi og førdi, faktiskt allan vegin upp til gott og væl 1300 metrar, tá ið hann var 2 sekund frammanfyri næstskjótasta Mads Glæsner. Men so gjørdi Glæsner eitt ordans vørr, so at hann tók 1 sekund per 100 metrar, og akkurát vann á Páli við 14:41.10 ímóti 14:41.17. Sí úrslitalistan her
(Pál og Alvi á DMK 2013. Jákup Jacobsen eigur myndina)
Alvi Hjelm bleiv í sama riðli nummar fýra, við óføru tíðuni 15:37.82, sum merkir av hann vegna sín unga aldur bleiv danskur meistari í eisini hesi greinini, afturat sínum juniormeistaraheiti í gjár í 800 frí. Sí úrslitalistan fyri juniorar her.
Magnus Jákupsson og Andreas Schiellerup báðir dansk met og DM-gull í 50 rygg
Kappingin millum Magnus Jákupsson og danska Andreas Schiellerup bleiv akkurát so spennandi sum væntað, tá ið teir nú fyri løtu síðani svumu finalu í 50 metra ryggsvimjing, á donsku meistarastevnuni á stuttgeil. Báðir svumu bestu tíð 24.21 sekund, sum merkir at báðir blivu danskir meistarar í greinini, og at báðir nú standa fyri at eiga danska metið í 50 metra ryggsvimjing. Tað var annars Andreas sum átti danska metið, á 24.35 frá EM í Szczecin í 2011. Sí úrslitalistan her.
(Andreas og Schiellerup aftaná 50 rygg. Jákup Jacobsen eigur myndina)
Jákup Jacobsen tók eisini finaluna upp á video:
Pál danskur meistari í 800 frí, Alvi danskur juniormeistari
Føroyingar tóku tað heila, nú finalan var í 800 metra frísvimjing á donsku meistarastevnuni á stuttgeil, sum danska svimjisambandið skipar fyri í Gladsaxe á Sælandi. Pál Joensen vann nevniliga yvirbevísandi í fínu tíðini 7:44.49, og Alvi Hjelm tók líka yvirbevísandi silvurið og samstundis danska juniormeistaraheitið, við 8:08.37. Fyrsti dani var Laust Moesgaard úr Herning, sum svam teinin uppá 8:12.64. Besta tíð hjá Páli er hansara norðurlendska met á 7:36.24 frá landsdystinum ímóti USA í Atlanta í 2011, meðan besta tíð hjá Alva áðrenn hetta var hansara 8:20.33 frá donsku liðkappingini í apríl 2013. Sí úrslitalistan í seniorkappingini nú á DM her, og tann í juniorkappingini her.
Felagið í Esbjerg hevur filmað og lagt hetta út
Magnus 1:54.90, DM-gull og á danska landsliðið til EM í Herning
Magnus Jákupsson varð nú seinnapartin danmarksmeistari í 200 metra ryggsvimjing á stuttgeil, tá ið hann í finaluni svam teinin uppá 1:54.90, greitt frammanfyri næstskjótasti Anders Jensen á 1:56.87 og triðskjótasti Mads Knoblauch á 1:58.29. Tað var ongantíð nakar ivi um at Magnus fór at vinna, tí hann førdi frá fyrsta floyti til síðsta innslag. Magnus kláraði eisini lættliga donsku kravtíðina til EM 2013 í Herning, sum er 1:55.27, og burdi tí heilt sikkurt verið við á liðnum hjá teimum har, nú í desember. Tíðin 1:54.90 er eisini greitt skjótasta tíð sum Magnus hevur svomið á teininum, haldi at skjótasta áðrenn hetta var 1:57.33 frá hesi stevnu í fjør. Sí úrslitalistan her.
(Jákup Jacobsen eigur myndina)
Pál, Magnus og Alvi víðari til DM-finalu seinnapartin, Alvi silvur í juniorkappingini
Pál Joensen, Magnus Jákupsson og Alvi Hjelm megnaðu í morgun at svimja seg víðari til finalu seinnapartin, á donsku meistarastevnuni á stuttgeil. Pál og Magnus við bestu tíð av øllum í greinini, Pál 3:50.04 í 400 frí og Magnus 1:59.97 í 200 rygg, og Alvi við 7. bestu tíð 3:55.88 í 400 frí. Frans Johannesen svam seg eisini í finalu í 400 frí, við 4. bestu tíð 3:52.42, so teir verða tríggir føroyingar í hasari donsku finaluni. Alvi vann sær hartil silvur í juniorkappingini.
(Alvi, Frans og Magnus í Gladsaxe. Jákup Jacobsen eigur myndina)
Markus Joensen bleiv nummar 28 í 200 metra blandað, við tíðini 2:15.53, og nr 37 í 100 bringu við tíðini 1:08.46. Guðrun Mortensen bleiv nummar 31 í 100 frí, við tíðini 59.58. Og í 4×50 frí fyri kvinnur megnaði Astrið Foldarskarð sum fyrsti svimjari hjá VAT-CPH at svimja teir 50 metrarnar uppá 27.57 sekund.
Continue reading Pál, Magnus og Alvi víðari til DM-finalu seinnapartin, Alvi silvur í juniorkappingini
So er tað DM á stuttgeil 2013
Í morgin byrjar Danska Meistarastevnan á stuttgeil, við innleiðandi frá kl 9:30 og finalum frá klokkan 17, danska tíð, hesar næstu 4 dagar fram til og við sunnudagin. Tey eru eini 579 sum fara at kappast um heiðurin at gerast danskir meistarar og juniormeistarar, umframt at tey sum hava danskan svimjitjóðskap eisini hava hendan éina møguleikan at svimja seg á landsliðini til EM á stuttgeil í Herning, og til NJM og NM í Føroyum. Sí upptakt hjá dønum her, umframt hetta sum eg skrivaði um føroysku luttøkuna.
Til ber at fylgja við úrslitunum so hvørt á livetiming.dk, umframt at DR stroymar frá finalunum. Í morgin er tað serliga holmgongan millum Mads Glæsner og Pál Joensen, sum hevur áhuga fyri okkum føroyingar, umframt at Magnus Jákupsson hevur góðan kjans at vinna gull í 200 metra ryggsvimjing, og har kvalifisera seg til EM á stuttgeil fyri Danmark. Alvi Hjelm og Guðrun Mortensen hava við 10. bestu tilmeldingartíð ein rímiligan kjans at svimja seg í finaluni í ávikavist 400 og 100 metra frísvimjing, og so er tað Frans Johannesen eisini, sum liggur til at fáa heiðursmerki í 400 frí.


text:
Ísland og Føroyar liggja so mikið tætt, at mann skuldi trúð, at vit hildu jól líka, men so er slett ikki.
Sunna Jónasdóttir er hálvur íslendingur og hálvur føroyingur. Hon búði í Íslandi frá 2000 til 2006 í lítlu bygdini Húsavík í norður norður Íslandi. Hoyr hana greiða frá teimum serligu eyðkennunum við íslendsku jólahøgtíðini.
Hon nevnir millum annað teir treyttan jólamenninar, ið koma við gávum, sum teir leggja í skógvarnar hjá lítlum børnum, og mammu teirra, ið etur óskikkilig børn og lekkra íslendska jólamatin.


text:
Úr faldarinum:
Áðrenn tú velur fosturtøku
Við barn – og hvat so?
Ert tú við barn?
Flestu sum fáa at vita, at tær eru við barn gerast glaðar. Men tó ikki allar. Nakrar gerast skelkaðar. Tær hava ikki yvirlit yvir hvussu tær kunna fáa hetta barnið. Serliga um ein er heilt ung. Kanska stendur ein einsamøll við hesum barninum. Ella ein noyðist at gevast við eini útbúgving. Og hvussu við tí fíggjarliga. Og øllum tí praktiska.
Hvør skal avgera?
Møguliga er tú ein av teimum, ið meta fosturtøku sum eina loysn, her og nú. Kanska metir tú, at tað eru eingir aðrir møguleikar eftir. At støðutakanin longu er framd fyri teg. Av øðrum. Av honum, ið ikki vil verða pápi beint nú. Ella foreldrunum, ið hugsa um tína framtíð. Ella – um tú ikki ert ung longur – av teimum, ið halda at eingin meining er í, at tú skalt aftur verða mamma.
Statt ikki einsamøll við trupulleikanum.
Tað er ikki lætt at verða tann, ið skal taka hesa tungu avgerð. Tá avgerðin er tikin og framd, vendist ikki aftur. Tann støða tú ert í, ger tað ikki lættari. Tað er sum tú ert ikki við teg sjálva. Tað er tó heilt vanligt at tú ikki kennir teg væl tilpassar á morgni, tolir ikki nógv av, og ert úti av javnvág. Heldur teg ikki kunna koma yvir nakað.
Tú kennir teg einsamalla við trupulleikanum. Men soleiðis nýtist tað ikki at verða. Sjálvt um tað sýnist sum um at eingin av næstringunum vilja tosa við teg um hetta, so er tað nakað, ið tú mást hugsa um. Tú hevur krav um at fáa hjálp frá tí almennu skipanini. Og tú kanst fáa hjálp frá privatpersónum, t.d. ráðgevarunum í Føroya Pro Vita. ( Ráðgevarar hjá Pro Vita)
Gev tær góða tíð.
Møguliga skal avgerin takast um heilt stutta tíð. Men tú hevur hóast alt tíð til at hugsa teg um. Avgerðin tú tekur hevur ikki bert týdning fyri næstu mánaðirnar, men fyri restina av lívi tínum.
Barn títt er longu livandi.
Lívið hjá tínum barni byrjar við gitingini – tá egg og sáðkykna sameinast. Allir teir eginleikar, ið barn títt arvar – eginleikar uttaná og innaní – er avgjørdur frá hesi stund. Áðrenn fyrsti mánaðin er farin, er longu eitt hjarta ið slær.
Hvat sigur lógin?
Í Føroyum hava vit í meginregluni ikki “fría” fosturtøku, tað vil siga at tað skulu nakrar treytir verða uppfyltar fyri at ein kann fáa framda eina fosturtøku.
Umframt at treytirnar skulu verða uppfyltar, skulu eisini tveir læknar viðmæla at fosturtøkan verður framd.
Hóast hesar treytir, sýnist tað sum tað ikki er so stór forðing fyri at ynski um fosturtøku verður játtað, og tað sýnist sum læknarnir í Føroyum hava rættiliga nógv at siga hesum viðvíkjandi.
Hagtølini vísa at læknar ofta viðmæla fosturtøku.
Hvat hendir undir eini fosturtøku?
Flestu fosturtøkur verða framdar millum 7. og 12. viku. Mest vanligi hátturin í hesum tíðarskeiði er útsúgvingarhátturin. Í stuttum er mannagongdin tann at lívmóðurhálsurin verður víðkaður og eitt plastikrør verður koyrt inn í lívmóðurina.
Síðan verður barnið sogið út gjøgnum rørið við undirtrýsti. Í smálutum.
Aftana 12. viku er vanligt at geva eina sproytu við einum evni, ið kallast prostaglandin. Hetta setur føðingina í gongd. Barnið verður so føtt, ofta deyðføtt. Men barnið kann eisini verða livandi. Men tað fær onga viðgerð sum kann halda barninum livandi.
Er nakar vandi fyri heilsuni?
Fosturtøka kann geva heilsutrupulleikar. Hvussu ofta tað hendir er torført at áseta neyvt.
Tey hagtøl, ið verða førd á sjúkrahúsinum, siga at trupulleikar standast í 3-5% av førunum, um fosturtøkan verður framd í 8. til 12. viku. Seinni er vandin størri.
Ein av avleiðingunum av fosturtøku kann vera stórar bløðingar, ið vísir at læknin ikki hevur fingið alt út. So noyðist ein aftur á sjúkrahúsið fyri at verða útskava.
Ein annar vanligur trupulleiki er undirlívsbruni. T.v.s. bruni í eggjaleiðarunum og lívmóðurini. Ein slíkur bruni kann viðføra at eggjaleiðararnir lata seg aftur, sum ger at tað seinni kann gerast toført at gerast við barn.
Í heilt fáum førum hendir at lívmóðurin fær skaða av tólunum, ið læknin nýtir, og hetta kann geva trupulleikar við seinni barnburði.
Um long tíð er liðin síðan fosturtøka er framd, er sjálvsagt trupult at áseta neyvt, um tað er fosturtøkan, ið einsamøll hevur skuldina av møguligum trupulleikum seinni.
Tað finnast nógvar útlendskar kanningar, ið benda á eitt møguligt samband ímillum fosturtøku og ymiskar trupulleikar við seinni barnsburði: ov tíðliga føðing, at ein missur barnið, barnsburð uttanfyri lívmóður, v.m.
Sálarligir trupulleikar
Gerst ein tunglyntur aftaná fosturtøku? Tað er ikki semja um hetta. Tað sigur seg sjálvt, at tað er trupult at máta. Kenslur eru so ymiskar, frá persón til persón.
Nakrar kanningar, ið gjørdar eru í Danmark, vísa at tær flestu kenna seg lættari beint aftaná fosturtøkuna. “Nú er tað yvirstaðið.” Men hvussu er seinni?
Her vísa royndirnar m.a. úr USA, at nógvar kvinnur hava álvarsligar sálarligar trupulleikar, árini aftaná. Sálarfrøðingar tosa í dag beinleiðis um eitt “post abort-syndrom” ella “eftir-fostutøku-eyðkenni”, og nógvar ráðgevingarstovur til at hjálpa teimum eru settar á stovn.
Mangan er tað tó torført at áseta røttu sjúkuavgerð, tí tað higartil hevur verið vanlig hugsan, at ein ikki hevur sálarligar trupulleikar aftaná fosturtøku. Tí aftra kvinnur seg mangan at viðganga orsøkina til sálartrupulleikarnar, og tí fáa tær heldur ikki røttu viðgerð.
Føroya Pro Vita bjóðar ráðgeving og stuðul til kvinnur, ið hava tað trupult við seg sjálva eftir fosturtøku.
Amerikanska tíðarritið Life Magazine hevði hesa mynd á forsíðuni, av einum óføddum barni, ið var 18 vikur gamalt. Einar tvær vikur seinni, kunnu tær flestu merkja at barnið rørir seg. Barnið vigar í 20. viku uml. 500 gram.
Ein annar útvegur
Tú hevur loyvi at halda at tað er trupult. Tú hevur loyvi at halda, at tú ikki serliga væl kann átaka tær ábyrgdina av einum barni í løtuni. Sjálvt við tí hjálp tú kanst fáa frá tí almenna og eisini privat.
Men so er ein annar útvegur. Tú kanst føða barn títt og burtættleiða tað.
Nógv halda, at tað kensluliga er ein torfør avgerð, men hugsa tó um …
– at tú loyvir barni tínum at liva
– at tú gleðir tvey onnur menniskju, ið ikki sjálv kunna fáa børn
– at barnið hjá tær hevur sera góðar møguleikar at fáa eitt gott lív, tí ættleiðingarkrøvini eru sera strong
– at heilsuvandin í sambandi við barnsburð og føðing er minni enn í samband við fosturtøku
– at tú, tá ein tíð er umliðin, hevur tað betri við at vita at barnið hjá tær livir og hevur tað gott
Tú skalt eisini vita at um tú avgert at burtættleiða nú, men angrar tað aftaná føðingina, hevur tú ikki mist rættindini til at hava títt barn.
At fáa eitt barn.
“Eg haldi ikki eg eri før fyri at geva mínum barnið nakran góðan uppvøkstur”. Soleiðis eru tað mangar, ið siga sum grundgeving fyri fosturtøku.
Jú, tað kann verða trupult. Eisini um tú ert einlig mamma. Samfelagið er kanska ikki serliga barnavinarligt.
Men vit hava ikki loyvi at vísa ábyrgdina frá okkum. Títt barn er títt barn – líka mikið um samfelagið ger nógv ella lítið fyri teg.
Hugsa eisini um at tín sosiala og fíggjarliga støða skjótt kann broytast til tað betra um nøkur ár. Tað hendir jú so nógv í tilveruni, sum ein ikki veit um frammanundan – tíbetur.
Tað sum tú óttast í dag, er kanska tað tú gleðist yvir í morgin.
At fáa eitt barn merkir eisini at tú verður ámint um, at tað eru onnur virði í tilveruni enn bert tað materiella.
Børn hugsa ikki um sosialt støði – tað er nakað tey læra av okkum vaksnu. Børn eru krevjandi á heilt ein annan hátt.
Tey krevja foreldranna umhugsan, umsorg og kærleika. Tað er m.a. tí, at tað er so trupult – og frálíkt – at hava børn.
Men børn ikki bert kreva. Tey geva meir enn vit kunna máta í peningi. Tey geva seg sjálvi, kærleika, umsorgan, og so alt tað álit tey geva okkum og alla gleði ein fær at eiga børn.
Hvat gert tú nú?
Tú skalt sjálvandi fyrst umhugsa tína støðu gjølla. Royn í tíni familju, ella har tú ert, at finna tey menniskju, ið kunna hjálpa tær á ein og annan hátt.
Tú kanst eisini fara á Almannastovuna og biðja um at sleppa at tosa við ein Sosialráðgeva. Hesin kann so greiða tær frá hvussu tín støða vil verða, fíggjarliga, eina og viðv. útbúgving, íbúð, stovnsplássi til barnið o.s.fr.
Tú skalt minnast, at tú hevur møguleika at taka onkran við tær til slíka samrøðu.
Heldur tú at úrslitið ikki er serliga gott, so fell ikki í fátt, og gevst ikki á hendur.
Ring ella skriva til okkara. Samband til okkara bindur teg ikki til nakað. Avgerðin verður altíð tín. Tey fólk, ið tú tosar við, hava tagnarskyldu og tann ráðgeving og stuðul tú fært kostar einki.


text:
Í dag var kapping í Gula skúla í Havn, har 20 dreingir úr 1 til 6 flokki luttóku. Kappingin varð skipað við einum stórum bólki, 9 umførum og við tíðini 5 min. og 2 sekund eyka fyri hvønn leik.
Heiðursmerki vóru til topp-3 fyri bólkin 1-3 flokkur og til topp-3 fyri bólkin 4-6 flokkur. Rókur Davidsen vann yngra bólkin, meðan Luitjen Apol vann eldra bólkin eftir umdyst við Elias.
Úrslit 1-3 flokkur:
1. Rókur Davidsen, Klaksvík, 6 stig
2. Óli Mikkelsen, Tórshavn, 5,5 stig
3. Luca Eyðun Staksberg, Tórshavn, 5 stig
Úrslit 4-6 flokkur:
1. Luitjen Apol, Tórshavn, 8 stig
2. Elias Petersen, Tórshavn, 8 stig
3. Teitur Jónsson, Toftir, 6 stig


text:
3. mars var Aliráðstevnan 2017.
Nakrar av framløgunum liggja her:
Ragnar Nystøyl, Kontali Analyse - Status og marknaðarútlit fyri havbúnaðin
Rúni Dam, Avrik - Fiskagoymsla og metingar
Kjell Bjordal, Norsk Landbrukskjemi - Búskapargongdin í havbúnaði: kostnaðareksplosión og øktur vinningur í senn
Hans Bjelland, Sintef - Vøkstur í havbúnaðinum. Meira eksponerað, afturlatnar eindir - ella bæði?
Gunnvør á Norði, Fiskaaling - 25 min. um lús
Kirsten Eliasen, Fiskaaling - Praktiskt um laksalúsina
Hvørjar royndir hevur føroyskur havbúnaður við at basa laksalúsini?
Lisbeth L. Joensen og Kristian M. Dam, Bakkafrost
Gudny Vang, Marine Harvest Faroes
4 brellbitar frá Fiskaaling:
Elin D. Samuelsen - Biofiltur á smoltstøðum
Ása Johannesen - Sodning hjá rognkelsum
Ása Jacobsen - Goymsluhættir, ið ávirka flakagóðskuna
Bogi Magnussen, Fiskaaling - Vestfallið tókt á app
Rúni Dam, Avrik - Besta úrslit 2016


text:
Ingi Samuelsen
06.12.2017 - 09:15
Tíðindi > Uttanlands > Annað
Í dag er hátíðardagur í Finnlandi. Tjóðardagur er, og dagurin er eisini 100 ára dagurin fyri finska lýveldið.
Henda dagin í 1917 samtykti finski ríkisdagurin, at Finnland skuldi gerast sjálvstøðugt.
Alt árið í ár hevur verið 100 ára hátíðarár í Finnlandi, og nú streyma lukkuynskini til Finnlands úr øllum heiminum.
Blái liturin er eykendur í finska flagginum og í finska samleikanum. Og blái liturin hevur eisini verið tann ráðandi í sambandi við hátíðarhaldið. Kring allan heim eru bygningar og serlig støð upplýst við bláum ljósi í dag fyri at heiðra finska 100 ára tjóðardagin.
Vit hava savnað nakrar myndir frá EPA-myndatænastuni, og eisini av sosialu miðlunum Twitter og Instagram, har #Finland100 verður brúkt í sambandi við tjóðardagin.